Tiga lelaki dicekup curi anak kerang
Oleh ISKANDAR SHAH MOHAMED

23 Mac 2023, 4:30 pm
KUALA SELANGOR – Kegiatan tiga lelaki termasuk seorang warga asing mengutip anak kerang secara haram di sekitar perairan Assam Jawa di sini, tumpas selepas digempur Jabatan Perikanan, semalam.
Kesemua mereka berusia 54 hingga 69 tahun itu dicekup dalam Ops Kuar yang dilakukan bersama Ibu Pejabat Polis Daerah (IPD) Kuala Selangor, kira-kira pukul 1 petang.
Penahanan itu membawa kepada rampasan sembilan guni berisi anak kerang dianggarkan bernilai RM5,600 dan lima tongkah yang digunakan untuk mengutipnya.
Pengarah Perikanan Selangor, Noraisyah Abu Bakar berkata, ketika serbuan kira-kira 30 individu melarikan diri ke kawasan paya bakau bagi mengelak ditahan pihaknya.
“Mereka melarikan diri dengan menggunakan sampan dan dipercayai diupah sebagai ‘transporter’ bagi kegiatan haram itu.
“Selain itu, berlaku provokasi dengan pihak yang sengaja mengalih perhatian supaya sebahagian daripada mereka melarikan diri melalui jalan laut,” katanya dalam kenyataan hari ini.

Jelas beliau, kes disiasat mengikut Seksyen 3(1) Peraturan-Peraturan Perikanan (Pemuliharaan dan Kultur Kerang) 2002, Akta Perikanan 1985. – KOSMO! ONLINE


Dua pengedar miliki dadah RM3.22 juta diberkas
Oleh KHAIRUL MOHD. ALI

23 Mac 2023, 4:34 pm
JOHOR BAHRU – Dua pengedar dadah telah ditahan menerusi tiga serbuan melibatkan rampasan pelbagai jenis dadah bernilai RM3.22 juta di sekitar bandar raya ini, kelmarin lalu.
Ketua Polis Johor, Datuk Kamarul Zaman Mamat berkata, dua rakan yang berusia 34 dan 38 tahun itu ditahan sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Johor antara pukul 3.15 petang hingga 5 petang.
Menurut beliau, siasatan dibuat mendapati sindiket terbabit baharu bergiat aktif sejak awal tahun ini.
“Hasil serbuan dijalankan, polis berjaya merampas pelbagai dadah antaranya, 119,750 biji pil erimin 5, serbuk ekstasi seberat 5,360 gram, ketamin (903 gram), pil ekstasi (865 gram) dan ‘magic mushroom’ (270 gram).
“Sekiranya berada di pasaran, sejumlah dadah itu boleh digunakan seramai kira-kira 150,000 orang penagih,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.
Tambah Kamarul Zaman, modus operandi digunakan sindiket ini adalah dengan menjadikan kediaman ‘gated and guarded’ serta kereta sebagai stor simpanan dadah sebelum diedar ke pasaran tempatan.

“Dalam serbuan itu, polis turut menyita pelbagai aset bernilai RM210,450 termasuk sejumlah wang tunai, barangan kemas dan empat buah kenderaan.
“Saringan ujian air kencing mendapati seorang suspek positif dadah, manakala seorang lagi mempunyai rekod lampau bersabit kes jenayah dan dadah,” ujarnya.
Beliau turut memberitahu, kedua-dua suspek kini direman selama tujuh hari bermula kelmarin. – KOSMO! ONLINE


Annuar Zaini sandang jawatan Pengerusi UDA baharu
Oleh MOHD RASDAN AHMAD dan TUAN NURHIDAYAH TUAN AB.GHANI

23 Mac 2023, 4:17 pm
KUALA LUMPUR- Tan Sri Datuk Seri Mohd Annuar Zaini hari ini dilantik sebagai Pengerusi UDA Holdings Berhad (UDA) bagi menggantikan Datuk Norliza Abdul Rahim.
Annuar yang memiliki Ijazah Sarjana Perundangan dan Diplomasi dari Tufts University, Amerika Syarikat dan Ijazah Sarjana Muda Ekonomi di Universiti Kebangsaan Malaysia (UKM) telah memulakan kerjayanya sebagai Pegawai Tadbir dan Diplomatik pada tahun 1977.
Beliau juga sempat berkhidmat di beberapa kementerian dan jabatan kerajaan di peringkat Persekutuan serta Kerajaan Negeri Perak.
Pada tahun 1999, beliau memilih bersara secara pilihan daripada jawatan kerajaan untuk menceburkan diri dalam sektor swasta.
Selain itu, beliau sempat menyandang jawatan sebagai Ahli Lembaga Pemegang Amanah Yayasan Waqaf Malaysia (2021), Pengerusi MRCB Land Sdn Bhd (2022) dan Pengerusi Metropolitan Utilities Sdn Bhd (sejak 1993).
Seterusnya, beliau juga pernah diberi tanggungjawab sebagai Penasihat dan Ketua Eksekutif Pihak Berkuasa Pelaksanaan Koridor Utara (2007-2009), Pengerusi BERNAMA (Februari 2004 – Januari 2010) dan Pengarah Eksekutif Berjaya Corporation Berhad (2001-2004), Ahli Lembaga Pengarah Malaysia Airline System Berhad (2005-2011).

Selanjutnya, beliau pernah berkhidmat di PLUS Expressways Berhad (2007-2012), Tropicana Corporation Berhad (2010-2015), Ahli Lembaga Pengarah (Bebas dan Bukan Eksekutif) Manulife Holdings Berhad, Manulife Insurance Berhad dan Manulife Investment Management (M) Berhad (2011-2020).
Dalam pada itu, Menteri Pembangunan Usahawan dan Koperasi, Datuk Ewon Benedick berkata, pihaknya yakin pelantikan berkenaan dapat memperkasa golongan usahawan.
“Kita yakin beliau mampu membawa UDA untuk bersama-sama kementerian memperkasa golongan usahawan menerusi segmen perniagaannya.
“Pada masa sama, ia membantu menyokong hasrat kerajaan ke arah pembangunan Malaysia Madani,” katanya dalam kenyataan hari ini.
Sementara itu, Presiden dan Ketua Pegawai Eksekutif, Datuk Sr Mohd. Salem Kailany sempat mengucapkan tahniah serta mengalu-alukan pelantikan Annuar dalam menerajui kepimpinan syarikat.
“Semoga kepimpinan beliau menjadi aspirasi seterusnya memacu kecemerlangan dan kelestarian UDA di masa hadapan,”ujarnya. -KOSMO! ONLINE.


6 pengikut ajaran sesat Sihulk dikesan
Oleh KHAIRUL MOHD. ALI

23 Mac 2023, 3:53 pm
JOHOR BAHRU – Enam pengikut ajaran sesat Suhaini Muhammad atau ringkasnya Sihulk diburu polis ekoran satu rakaman video tular di TikTok dengan kenyataan berbaur penghinaan terhadap Nabi Muhammad saw, baru-baru ini.
Ketua Polis Johor, Datuk Kamarul Zaman Mamat berkata, kesemua suspek yang berusia antara 20-an hingga 30-an telah dikenalpasti.
Menurut beliau, operasi memburu pengikut ajaran sesat berkenaan sedang dijalankan dengan kerjasama Jabatan Agama Islam Johor (JAIJ).
“Berhubung video ajaran sesat yang tular, enam individu terbabit telah dikenalpasti dan tindakan akan diambil oleh Unit Siasatan Jenayah Terkelas Bukit Aman.
“Nasihat saya, adalah lebih baik sekiranya mereka menyerah diri dan datang kepada pihak polis berbanding membiarkan polis datang kepada mereka,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.
Hal itu kerana katanya, wajah-wajah pelaku jelas kelihatan di dalam video tersebut.

Selasa lalu, Pengerusi Jawatankuasa Hal Ehwal Agama Islam Johor, Mohd. Fared Mohd. Khalid berkata, ajaran Sihulk merupakan salah satu daripada 21 fahaman dan ajaran sesat yang diwarta haram di negeri ini.
Beliau dilaporkan berkata, ajaran Sihulk itu jelas menyimpang daripada ajaran Islam apabila penganutnya melihat Nabi Muhammad sebagai tuhan, bukan sebagai rasul.
“Ajaran itu mendakwa Nabi Muhammad sebagai tuhan, baginda bukan lelaki atau perempuan, dilahirkan atau mempunyai anak yang secara terang-terangan terpesong jauh, sedangkan Nabi Muhammad manusia biasa seperti kita.
“Ini satu penghinaan kepada Islam, ia bertentangan dengan tauhid dan saya percaya orang awam yang memilih ilmu agama sederhana juga boleh sedar bahawa ajaran itu sesat,” jelasnya.
Baru-baru ini, tular di media sosial rakaman video dipercayai seorang pengamal ajaran Sihulk mendakwa Jabatan Agama Islam Negeri Johor tidak berani untuk mengambil tindakan terhadapnya.-KOSMO! ONLINE


Buat ‘review’ bersama anak, Sharnaaz, Nabila dipuji matang
Oleh KOSMO!

23 Mac 2023, 3:50 pm
PETALING JAYA – Hubungan baik antara pelakon Sharnaaz Ahmad dengan bekas isterinya, Noor Nabila Mohd. Noor biarpun sudah hampir tiga tahun berpisah dijadikan contoh buat netizen.
Rata-ratanya memuji sikap budiman Sharnaaz, 38, yang mengenepikan ego dan kisah lampau dalam rumah tangga mereka sebelum ini demi anak tunggal tersayang, Jebat Jayden Ahmad.
Perkara tersebut menjadi perbualan netizen selepas tular sebuah video TikTok memaparkan Sharnaaz atau nama sebenarnya Sharnaaz Ahmad Basir Ahmad bersama Nabila, 39, membuat video ulasan produk kambing perap bersama Jebat.
Dalam video berdurasi dua minit 50 saat tersebut, keakraban dan hubungan baik dipaparkan Sharnaaz dengan Nabila di hadapan anak mereka menuai pujian ramai yang melabelkan mereka sebagai ibu bapa terbaik.
“Mereka mungkin gagal jadi suami isteri. Tetapi mereka dah buktikan tak gagal didik anak, alhamdulillah,” tulis seorang pengguna TikTok.
Malah disebabkan hubungan baik antara mereka, ada netizen mendoakan agar jodoh antara Sharnaaz dan bekas isterinya itu kembali bertaut.

“Dari awal video sampailah habis, senyum saja aku (melihatnya). Harap-harap yang terbaik buat Sharnaaz dan Nabila,” komen seorang pengguna.
Sejak berpisah dengan Nabila, Sharnaaz tidak pernah gagal menjalankan tanggungjawabnya sebagai bapa dengan baik terhadap Jebat dengan kerap meluangkan masa bersama-sama.
Bahkan ketika anak tunggal kesayangannya itu menunaikan ibadah umrah bersama Nabila sekitar bulan lalu, pelakon filem Jebat berkenaan turut hadir di lapangan terbang menghantar mereka berangkat ke Tanah Suci.
Untuk rekod, Sharnaaz berkahwin dengan Nabila pada 31 Mac 2017, namun jodoh mereka tidak panjang apabila sah bercerai pada 9 Julai 2020 secara hakam di Mahkamah Rendah Syariah Wilayah Persekutuan.
Hasil perkahwinan, pasangan itu dikurniakan seorang anak lelaki, Jebat Jayden Ahmad yang kini berusia lima tahun. – KOSMO! ONLINE


‘Done’ tarawih pertama, telekung labuh Vida ditegur
Oleh MOHAMMAD SHAHEMY AZMI

23 Mac 2023, 4:15 pm
PETALING JAYA – Usahawan terkenal, Datuk Seri Vida sekali lagi mencuri perhatian netizen apabila tampil dengan gaya telekung ‘ala kanopi’ ketika melakukan solat tarawih pertamanya di sebuah masjid, malam tadi.
Gara-gara berkongsi gaya yang dianggap aneh tersebut, tindakan usahawa berusia 52 tahun itu mendapat pelbagai reaksi daripada netizen yang rata-ratanya tidak gemar dengan rekaan telekung yang dipakainya.
Menerusi perkongsian yang dimuat naik Vida dalam Instagram miliknya, usahawa yang gemar memakai perhiasan barang kemas itu berkongsi sebuah video memohon doa kepada Allah SWT sempena kedatangan bulan Ramadan.
“Alhamdulillah solat tarawih pertama malam ini (malam tadi). Assalamualaikum semua. Salam Ramadan daripada saya. Semoga ibadah kita diterima Allah, diangkat darjatnya dan diampunkan dosa.
“Diberikan kesihatan yang baik, perlindungan, hidayah serta kekayaan di dunia dan di akhirat,” ujarnya.
Tumpuan netizen tidak boleh lepas daripada memperkatakan tentang rekaan telekung yang digayakannya apabila mempersoalkan tujuan Vida atau nama lengkapnya Hasmiza Othman memperagakan rekaan begitu semasa sedang beribadah.

“Kenapa kena labuh sampai seret atas lantai?” soal seorang pengguna Instagram.
“Islam bukan agama main-main kalau sekadar untuk buat content tentang telekung itu,” tegur seorang lagi netizen.
“Bagus kalau ada niat yang baik. Tapi bila buat sesuatu, buatlah betul-betul yang ada manfaat pada kita dan orang lain,” kata seorang pengikutnya.
Dalam pada itu, terdapat juga netizen menasihati Vida agar tidak menjadikan sesuatu berkaitan agama sebagai kandungan atau bahan untuk media sosialnya bagi menjaga sensitiviti masyarakat Islam yang lain.
“Cukuplah content di rumah sahaja. Mohon jangan sampai melibatkan ibadah. Islam menggalakkan wanita melabuhkan baju, tetapi hanya sehasta dari buku lali. Tolonglah jangan buat sesuatu yang boleh menimbulkan riak dan fitnah,” tegur seorang netizen.
Sebelum ini, Vida pernah menggayakan rekaan telekung yang hampir sama namun dengan fabrik berkilauan ketika hadir ke majlis anugerah Gempak Most Wanted pada 27 Februari lalu.
Difahamkan telekung yang digayakan ketika menghadiri majlis anugerah Gempak Most Wanted tersebut direka oleh pereka fesyen yang terkenal dengan rekaan pelik, Behati. – KOSMO! ONLINE


Wanita rugi RM37,217 terpedaya pelaburan tidak wujud
Oleh CHERINE JON

23 Mac 2023, 2:52 pm
SIBU – Seorang wanita berputih mata apabila keterujaannya untuk menjana keuntungan besar melalui skim pelaburan dalam talian menyebabkannya kerugian sebanyak RM37,217.
Ketua Polis Daerah Sibu ACP Zulkipli Suhaili berkata pada awal, wanita berusia dalam lingungan 30-an itu telah melihat iklan pelaburan Forex di dalam Telegram dan terus berminat untuk melabur di dalamnya.
“Mangsa telah berminat mengikuti pelaburan itu dan menekan pautan http:llh5.Childress.live.
“Mangsa telah membuat tujuh kali transaksi ke dalam lima akaun berasingan bermula 8 sehingga 20 Mac lalu untuk memperolehi ‘mata’ dan keuntungan 100 peratus,” katanya dalam kenyataan, hari ini.
Bagaimanapun, katanya mangsa kemudian diminta membuat pindahan wang sebanyak RM41,447 bagi mendapatkan semula wangnya beserta bonus iaitu sebanyak RM273,439.
Zulkipli berkata, mangsa yang curiga dan merasakan dirinya diperdaya kemudian membuat laporan polis pada Selasa lalu.

Justeru, beliau menasihatkan orang ramai supaya membuat semakan dengan Bank Negara bagi memastikan kesahihan pelaburan yang dibuat. – KOSMO! ONLINE


Maut tergelincir dalam kolam kebun sendiri
Oleh NOR AINNA HAMZAH

23 Mac 2023, 2:45 pm
TAMPIN – Seorang warga emas maut dipercayai tergelincir dalam kolam kebun duriannya sendiri di Jalan Batang Rokan-Gemencheh, di sini, malam tadi.
Pemangku Ketua Polis Daerah Tampin, Deputi Superintenden Amiruddien Sariman berkata, polis menerima maklumat dari orang awam pada pukul 9.30 malam tadi memaklumkan satu mayat lelaki terapung di dalam kolam takungan.
Menurutnya, siasatan lanjut dijalankan mendapati mangsa berusia 79 tahun terapung di dalam kolam tadahan hujan untuk kebun durian miliknya itu.
“Kolam berkenaan sedalam kira-kira dua meter mempunyai tebing yang tinggi serta curam. Siasatan mendapati tiada barang mangsa yang hilang dan mangsa dipercayai keluar pada sebelah petang untuk ke kebunnya itu.
“Mayat mangsa dibawa naik dengan bantuan pasukan bomba. Pemeriksaan ke atas tubuh mangsa juga dalam keadaan baik tiada kecederaan serta lengkap berpakaian. Mangsa dipercayai tergelincir di tebing yang licin dan tinggi lalu lemas,” katanya hari ini.
Amiruddien berkata, tiada unsur jenayah dan mayat telah di bawa ke Hospital Tampin untuk proses bedah siasat.

Menurutnya, kes buat masa ini diklasifikasikan sebagai mati mengejut. – KOSMO! ONLINE


Wanita buntu tunang ketagih dadah
Oleh NURUL IRDINA SUMALI

23 Mac 2023, 3:32 pm
PETALING JAYA – Seorang wanita meluahkan dia mengalami kebuntuan selepas mengetahui tunangnya mengambil dadah.
Perkara itu didedahkan wanita terbabit apabila dia meminta berkongsi pendapat di Twitter sekiranya orang terdekat terlibat dengan dadah.
Lebih parah, tunang wanita itu turut dikatakan tidak diendahkan keluarga meletakkan dirinya dalam situasi yang sukar.
Menurut seorang pengguna yang mahu dikenali sebagai Muaz, untuk berhadapan dengan situasi begini, perlu bersabar dan sentiasa memberi kata-kata semangat untuk berubah.
Selain itu, Miss Mottt pula berpendapat, dia boleh melaporkan tunangnya itu kepada Agensi Anti Dadah Kebangsaan (AADK) dan boleh menyertai Klinik Methadone untuk (rawatan terapi).
Langkah ini merupakan satu proses yang sangat panjang namun berbaloi sekira tunangnya itu sanggup untuk berusaha dan membuang semua tabiat buruknya.

“Dia kena buang semua kawan-kawan yang ambil benda tu ‘dadah’, sentiasa jaga dan perhatikan dia” kata Miss Mott.
Isu tersebut menjadi perdebatan serius antara pengguna yang lain sehingga mencecah lebih 701,000 tontonan, 2971 tanda suka dan 601 ulang siar. – KOSMO! ONLINE


Pembantu tadbir Felda dijatuhkan hukuman penjara 13 bulan, denda RM68,500
Oleh NORHAFIZAN ZULKIFLI

23 Mac 2023, 2:59 pm
KUANTAN – Seorang pembantu tadbir Lembaga Kemajuan Tanah Persekutuan (Felda) dijatuhkan hukuman penjara selama 13 bulan dan denda sebanyak RM68,500 oleh Mahkamah Sesyen Kuantan di sini hari ini atas kesalahan memalsukan dokumen pembayaran wang khairat kematian berjumlan RM64,734 dua tahun lalu.
Tertuduh, Mohd Azlan Jainal, 36, mengaku bersalah atas 10 pertuduhan yang dibacakan jurubahasa di hadapan Hakim Datuk Ahmad Zamzani Mokhtar.
Ahmad Zamzani turut memerintahkan bapa kepada empat anak itu membayar denda RM68,500 dan sekiranya gagal berbuat demikian tertuduh bakal berdepan dengan 29 bulan penjara.
Mengikut kertas pertuduhan, Mohd Azlan mengaku bersalah atas 10 pertuduhan iaitu menggunakan dokumen sebagai tulen iaitu 10 keping cek milik Felda yang dianggarkan berjumlah RM64,734 dan tertuduh mempunyai sebab untuk mempercayai bahawa dokumen tersebut adalah palsu.
Perbuatan itu dilakukan oleh tertuduh di Bank Islam Malaysia Berhad, di Bandar Tun Abdul Razak Jengka, Maran, antara 26 Mac hingga 30 April 2021.
Berdasarkan fakta kes, tertuduh telah meniru tandatangan pengurus dan penyelia Felda bagi kesemua 10 keping cek terbabit tanpa pengetahuan orang lain.

Semakan mendapati terdapat 10 transaksi kemasukan wang ke dalam akaun tertuduh.
Tertuduh didapati bersalah mengikut Seksyen 471 Kanun Keseksaan yang boleh dihukum dibawah Seksyen 467 Kanun Keseksaan yang membawa hukuman penjara tidak boleh sampai 20 tahun dan dikenakan denda.
Terdahulu, Mohd Azlan dalam rayuan meminta mahkamah mengurangkan hukuman atas alasan wang itu digunakan bagi memudahkan urusan pentadbiran pejabat Felda.
Tertuduh yang tidak diwakili peguam bela, memberitahu wang tersebut digunakan untuk membeli peralatan seperti mesin kira wang, meja komputer dan penyelenggaraan alat penghawa dingin, lampu dan sebagainya.
“Wang itu bukan digunakan untuk tujuan peribadi, tapi untuk tujuan kebajikan dan memudahkan urusan pentadbiran pejabat saya.
“Jika untuk peribadi saya pasti akan membayar hutang-hutang saya, tetapi sehingga kini saya masih membayar hutang tanpa menggunakan wang tersebut,” katanya. – KOSMO! ONLINE


Mahkamah: Laporan forensik perbualan WhatsApp tiada kaitan kes rasuah Guan Eng
Oleh NORLIZAH ABAS

23 Mac 2023, 3:22 pm
KUALA LUMPUR – Pasukan pendakwaan menghujahkan, laporan forensik perbualan WhatsApp di antara dua ahli perniagaan berhubung wang RM2 juta, tiada kaitan dengan perbicaraan kes rasuah Lim Guan Eng yang sedang didengar di Mahkamah Sesyen di sini.
Timbalan Pendakwa Raya Datuk Wan Shaharuddin Wan Ladin berhujah, pihaknya tidak berhasrat mengemukakan atau menggunakan dokumen itu pada perbicaraan kes terowong dasar laut yang sedang dihadapi oleh bekas Ketua Menteri Pulau Pinang.
Beliau berhujah, dokumen-dokumen yang diperlukan telah diserahkan kepada pembelaan sebelum perbicaraan bermula seperti yang dikehendaki oleh Seksyen 51A Kanun Tatacara Jenayah.
Hujahnya, laporan forensik itu juga tidak pernah dikemukakan sebagai keterangan di Mahkamah Sesyen Shah Alam dan telah dikategorikan sebagai dokumen rahsia.
Sehubungan itu, Wan Shaharuddin menghujahkan, permohonan pihak pembelaan merupakan tindakan untuk memancing maklumat walhal mereka gagal membuktikan dokumen itu relevan atau sangat diperlukan pada perbicaraan.
Laporan forensik itu mengandungi perbualan WhatsApp di antara Datuk Zarul Ahmad Mohd. Zulkifli dan G. Gnanaraja yang didedahkan melalui keterangan pegawai penyiasat forensik Suruhanjaya Pencegahan Rasuah Malaysia (SPRM), Penolong Penguasa Wan Mohd. Firdaus Wan Yusof.

Pihak pembelaan bagaimanapun menyatakan ‘Coklat RM2 juta’ yang dirujuk dalam perbualan itu, bukan untuk Guan Eng, 62, sebaliknya untuk ‘Big Boss’ yang dirujuk sebagai ‘Perdana Menteri’ ketika itu.
Wan Shaharuddin selanjutnya menghujahkan, laporan itu tidak relevan kerana Gnanaraja masih belum memberi keterangan manakala Zarul Ahmad masih belum selesai disoal balas.
“Eksibit yang dimasukkan setakat ini hanya bertujuan menghitamkan kredibiliti saksi-saksi pendakwaan termasuk Zarul Ahmad dan Gnanaraja melalui pintu belakang.
“Permohonan mendapatkan laporan forensik tersebut hanya berlandaskan kepada spekulasi dan andaian semata-mata bertujuan membebaskan tertuduh daripada pertuduhan yang dihadapinya,” hujah beliau.
Sehubungan itu, Wan Shaharuddin menyatakan pihaknya tidak pernah menyembunyikan laporan forensik tersebut atau khuatir kes pendakwaan akan musnah sebaliknya berpendirian laporan itu tidak relevan dengan prosiding perbicaraan.
Hujah beliau, pihak pembelaan perlu hadir ke mahkamah dengan `tangan bersih’ bukan bersandarkan kepada permohonan yang tidak relevan sehingga memeningkan pasukan pendakwaan.
“Mereka datang ke mahkamah dan menjerit-jerit kira-kira sejam sehingga kawan saya (pihak pendakwaan pening kepala. Jika permohonan ini dibenarkan, akan ada lagi permohonan lain yang dikemukakan,” hujah Wan Shaharuddin.
Sementara itu, Timbalan Pendakwa Raya Ahmad Akram Gharib turut meluahkan rasa tidak puas hati terhadap pihak pembelaan yang disifatkan seolah-olah melakukan serangan peribadi terhadap pasukan pendakwaan.
Beliau menyatakan, mereka hanya menjalankan tugas dan kes itu mendapat liputan meluas pihak media menyebabkan pasukan itu perlu menjawab kepada pihak atasan jika terdapat laporan yang menyentuh serangan peribadi.
“Ini akan menarik perhatian media. Kami (pihak pendakwaan) berada di sini hanya untuk menjalankan tugas, kami tidak mempunyai sebarang kepentingan peribadi dan menerima gaji yang sama setiap bulan,” katanya.
Terdahulu, peguam Gobind Singh Deo berhujah agar permohonan itu dibenarkan bagi membuktikan Guan Eng tidak bersalah atas pertuduhan yang dihadapinya.
Hujah beliau, pihak pendakwaan sengaja menyembunyikan keterangan kes di Shah Alam dan tindakan itu memalukan walhal pembelaan perlu diberi peluang memeriksa dan menyiasat dokumen tersebut.
Hakim Azura Alwi kemudian menetapkan 5 April ini untuk memutuskan permohonan tersebut. – KOSMO! ONLINE


Rokok seludup, mercun dan bunga api RM170,000 dirampas
Oleh SYED AZLAN SAYED HIZAR

23 Mac 2023, 2:53 pm
KANGAR – Polis merampas sejumlah rokok seludup, mercun dan bunga api tanpa permit bernilai RM170,000 dalam dua kes berasingan di sekitar Kangar baru-baru ini.
Ketua Polis Daerah Kangar, Asisten Komisioner Yusharifuddin Mohd. Yusop berkata, serbuan pertama membabitkan rokok seludup dilakukan pada 20 Mac lalu lalu.
“Dalam serbuan Op Kontraban sekitar pukul 5 petang itu, pasukan penguatkuasa menyerbu sebuah kedai runcit di Kampung Padang Behor selepas mendapat maklumat awam dan risikan.
“Dalam serbuan pertama, pihak polis berjaya menahan seorang lelaki berusia 59 tahun dan merampas 49 karton rokok pelbagai jenis dipercayai tiada duti kastam,” katanya ketika sidang akhbar di sini hari ini.
Menurut Yusharifuddin, berpandukan maklumat serbuan di lokasi pertama, polis menyerbu lokasi kedua iaitu sebuah rumah di Taman Sentosa, Kuala Perlis dan menjumpai sejumlah 473 karton rokok putih pelbagai jenama tanpa duti kastam.
Tambahnya, suspek mempunyai rekod rekod pecah rumah dan kesalahan Akta Bahan Letupan 1957 itu direman sehingga hari ini dan kes disiasat mengikut Seksyen 135 (1)(d) Akta Kastam 1976.

Sementara itu, dalam satu lagi serbuan pada 21 Mac, bertindak atas maklumat Ops Kontraban, polis menyerbu sebuah premis di kawasan Jalan Bukit Lagi dipercayai memiliki dan menyimpan mercun serta bunga api tanpa permit.
Menurut Yusharifuddin, hasil pemeriksaan menjumpai 36 kotak besar yang di dalamnya mengandungi 1,560 kotak kecil dan besar, 150 bungkusan kecil dan besar dan 15 ikatan pelbagai jenis mercun dan bunga dipercayai untuk dipasarkan sempena perayaan Aidilfitri nanti.
“Pemeriksaan lanjut mendapati suspek berusia 54 tahun itu tidak memiliki permit sah untuk memiliki, menyimpan dan menjual mercun dan bunga api.
“Siasatan awal mendapati suspek baru sahaja mendapatkan bekalan dalam tempoh dua minggu sebelum tangkapan dilakukan, namun kita masih menyiasat adakah lelaki itu mendapatkan bekalan daripada pembekal dari dalam atau luar negara,” katanya.
Suspek yang memiliki perniagaan alat tulis itu direman sehingga esok dan kes disiasat di bawah Seksyen 8 Akta Bahan Letupan 1957 yang boleh membawa hukuman penjara sehingga tujuh tahun atau denda RM10,000 atau kedua-duanya sekali. – KOSMO! ONLINE


Shasha Abedul jalani ibadah umrah sebulan
Oleh NUR EMIRA SAIZALI

23 Mac 2023, 3:16 pm
SHAH ALAM – Mengejar pahala, aktres Shasha Abedul menikmati rahmat bulan mulia Ramadan dengan mengerjakan umrah selama sebulan di Tanah Suci Mekah.
Menurut Shasha, 26, Ramadan tahun ini memberi pengalaman berbeza buatnya kerana berpeluang menjadi tetamu Allah SWT selain berjauhan dengan keluarga demi ibadah.
“Sepanjang Ramadan tahun ini saya menunaikan umrah berdua bersama makcik dan kami akan menyambut Aidilfitri di sana. Tempoh kami di sana agak lama iaitu selama sebulan.
“Ketika diberitahu saya berpeluang ke sana, memang gembira sangat dan harap semua urusan kami dipermudahkan sekali gus mendapat umrah yang mabrur,” katanya ketika ditemui pada majlis pelancaran kempen Seindah Kasih di sini, baru-baru ini.
Sementara itu, pelakon drama Kau Vs Aku itu juga memberitahu bahawa dia turut membuat persiapan fizikal dan mental untuk menunaikan ibadah umrah selama sebulan di sana.
“Saya memang berniat untuk padatkan jadual dengan beribadah sepanjang berada di sana apatah lagi memang ramai menunaikan umrah pada bulan mulia ini.

“Saya perlu benar-benar bersedia dari segi mental dan fizikal. Sebagai persediaan, saya bersenam setiap hari kerana di sana memerlukan banyak pergerakan,” katanya lagi.
Selain Shasha, penyanyi Aina Abdul dan pelakon Nadya Syahera juga antara selebriti tanah air yang turut menunaikan ibadah umrah pada bulan Ramadan tahun ini. – KOSMO! ONLINE


Mahkamah pinda ganti rugi RM1.5 juta kepada RM630,000 kes tiga remaja mati ditembak polis
Oleh NUZULSHAM SHAMSUDDIN

23 Mac 2023, 2:25 pm
PUTRAJAYA – Mahkamah Rayuan hari ini meminda jumlah ganti rugi yang perlu dibayar kepada keluarga tiga remaja yang ditembak mati polis, di Glenmarie, Shah Alam 13 tahun lalu daripada RM1.5 juta kepada RM630,000.
Keputusan sebulat suara itu dibuat panel tiga hakim yang diketuai Datuk Azizah Nawawi selepas mendapati rayuan yang dikemukakan pihak kerajaan Malaysia dan polis mempunyai merit.
Turut bersidang pada prosiding yang dijalankan secara dalam talian ialah Hakim Datuk S. Nantha Balan dan Hakim Mohamed Zaini Mazlan.
Saman tersebut difailkan oleh keluarga Muhammad Shamil Shapiei, Mohd. Hairul Nizam Tuah dan Muhamad Hanafi Omar pada 12 November 2013 dengan menamakan Ketua Polis Daerah Shah Alam, Ketua Polis Selangor, Ketua Polis Negara, Kerajaan Malaysia dan beberapa pegawai polis sebagai defendan.
Pada prosiding hari ini, panel terbabit mengetepikan ganti rugi am sebanyak RM100,000 yang sebelum ini diberikan kepada setiap keluarga dan menggantikannya dengan ganti rugi dukacita (bereavement) sebanyak RM10,000 bagi setiap keluarga.
Selain itu mahkamah turut mengetepikan ganti rugi sebanyak RM100,000 bagi setiap ganti rugi teruk dan tuntutan estet mengikut Seksyen 8 Akta Undang-Undang Sivil 1956.

Justeru ketiga-tiga keluarga mangsa masing-masing menerima sebanyak RM210,000.
Bagaimanapun, bagi keluarga Mohd. Hairul Nizam, mereka menerima tambahan ganti rugi sebanyak RM11,200 bagi ganti rugi tanggungan selepas Mahkamah Rayuan hari ini mengekalkan keputusan terdahulu.
Berdasarkan pernyataan tuntutan, keluarga mangsa selaku plaintif menyatakan ketiga-tiga remaja itu meninggal dunia akibat tindakan polis dan tanpa justifikasi.
Muhammad Shamil Hafiz, 15, Mohd. Hairul Nizam, 22, dan Muhammad Hanafi, 21, mati ditembak anggota polis di Glenmarie, Shah Alam pada 13 November 2010.
Pada 1 September 2016, Mahkamah Rayuan sebulat suara memutuskan bahawa polis dan kerajaan bertanggungjawab terhadap kematian ketiga-tiga remaja tersebut. – KOSMO! ONLINE


Berhenti guna ubatan mengandungi pholcodine – Dr. Noor Hisham
Oleh EDDY AQMAL MOHAMED HAMIDI

23 Mac 2023, 3:15 pm
PUTRAJAYA – Orang ramai dinasihatkan untuk berhenti menggunakan ubat batuk atau ubat selsema yang mengandungi bahan aktif pholcodine serta merujuk kepada anggota petugas kesihatan bagi mendapatkan rawatan alternatif.
Ketua Pengarah Kesihatan, Tan Sri Dr. Noor Hisham Abdullah berkata, peringatan itu dibuat susulan terdapatnya risiko keselamatan yang dikesan iaitu risiko terjadinya reaksi alahan teruk yang boleh mengancam nyawa (anafilaksis).
“Pihak Berkuasa Kawalan Dadah (PBKD), Kementerian Kesihatan (KKM) pada 20 Mac lalu telah bersetuju untuk membatalkan pendaftaran dan mengeluarkan arahan panggil balik ke atas semua produk berdaftar yang mengandungi pholcodine.
“Mereka yang mengambil ubat mengandungi pholcodine (kebiasaannya ubat batuk) dalam tempoh 12 bulan lalu berhadapan risiko lebih tinggi untuk mengalami anafilaksis sekiranya diberi ubat pengendur otot atau neuromuscular blocking agents (NMBAs) semasa proses pembiusan penuh (general anaesthesia), misalnya semasa menjalani pembedahan,”katanya dalam kenyataan hari ini.
Menurut Dr. Noor Hisham, setakat ini, Pusat Pemonitoran Kesan Advers Ubat Kebangsaan, Bahagian Regulatori Farmasi Negara (NPRA) telah menerima sejumlah 12 laporan dengan 17 kesan advers susulan penggunaan pholcodine, namun tiada laporan anaphylaxis yang diterima.
“Walaupun tiada laporan kesan advers diterima oleh NPRA setakat ini, keputusan PBKD itu diambil berdasarkan bukti-bukti daripada kajian dan data diperolehi dari pengamal perubatan dan agensi-agensi negara lain malah Pertubuhan Kesihatan Sedunia (WHO) turut melaporkan sejumlah 852 laporan kesan advers yang melibatkan penggunaan pholcodine.

“Daripada jumlah tersebut, terdapat 42 laporan ‘anaphylactic reaction’ serta 20 laporan ‘anaphylactic shock’ yang dilaporkan dan daripada kes tersebut, terdapat 9 kes yang melibatkan penggunaan bersama NMBA (suxamethonium),” ujar beliau.
Susulan mendapati risiko pengambilan ubat mengandungi pholcodine telah melebihi manfaatnya, Dr. Noor Hisham memaklumkan bahawa PBKD telah bersetuju untuk membatalkan pendaftaran semua produk yang mengandungi pholcodine dan menjalankan prosedur panggil balik.
“Sehubungan itu, semua syarikat Pemegang Pendaftaran Produk bertanggungjawab untuk memaklumkan kepada farmasi komuniti dan klinik-klinik yang telah dibekalkan dengan produk tersebut untuk berhenti menjual dan memastikan produk dikuarantin sebelum dipulangkan semula kepada pembekal.
“Anggota kesihatan juga diingatkan untuk berhenti memperskripsi, mendispens, menjual atau mengedar semua produk mengandungi pholcodine dengan serta-merta. Pesakit yang mengalami batuk jenis nonproductive hendaklah diberikan ubat alternatif,” tegas beliau.
Tambah Dr. Noor Hisham, semua baki stok produk yang mengandungi pholcodine juga perlu dikuarantin dan dipulangkan semula kepada pembekal. – KOSMO! ONLINE


KPDN patah cubaan seleweng 5,000 liter minyak diesel bersubsidi
Oleh MOHD. HUSNI MOHD. NOOR

23 Mac 2023, 2:32 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) berjaya merampas sebanyak 5,000 liter minyak diesel bersubsidi bernilai RM 13,250 di sebuah premis tanpa nombor dalam satu operasi di Semenyih, Selangor pada Selasa lalu.
Ketua Pengarah Penguatkuasa KPDN, Datuk Azman Adam berkata, risikan mendapati minyak diesel itu cuba diseleweng dengan premis berkenaan dijadikan sebagai stor tempat penyimpanan dan pemindahan.
Beliau berkata, turut dirampas dalam Ops Tiris itu termasuklah pam bermotor, paip penyambung, beberapa dokumen berkaitan dan peralatan-peralatan lain.
“Kertas siasatan telah dibuka di bawah Akta Kawalan Bekalan (AKB) 1961 bagi mengenal pasti individu atau syarikat yang terlibat dalam aktiviti ini serta rantaian pengedaran minyak diesel tersebut.
“Kes ini juga akan disiasat mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613),” katanya menerusi kenyataan, hari ini.
Katanya, berdasarkan statistik penguatkuasaan Ops Tiris bermula 1 hingga 21 Mac lalu, sebanyak 2,582 pemeriksaan telah dilakukan di seluruh negara yang mana sejumlah 69 kes telah direkodkan melibatkan nilai rampasan keseluruhan berjumlah RM1.27 juta. – KOSMO! ONLINE


Dewan Rakyat: 3,060 kes seksual kanak-kanak dituduh di mahkamah
Oleh SITI A'ISYAH SUKAIMI

23 Mac 2023, 1:07 pm
KUALA LUMPUR – Sebanyak 3,060 kes di bawah Akta Kesalahan-Kesalahan Seksual Terhadap Kanak-Kanak 2017 [Akta 792] telah dihadapkan ke mahkamah bermula 2018 hingga Januari lalu.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, dalam masa sama, sebanyak 5,519 kes telah dilaporkan sepanjang tempoh tersebut dengan 4,713 kes atau 85.4 peratus telah diselesaikan.
Menurutnya, kerajaan sentiasa komited dalam membanteras kes-kes kesalahan seksual terhadap kanak-kanak dan penggubalan Akta 792 adalah suatu langkah sangat baik dalam membantu pihak polis menjalankan siasatan dan pihak pendakwaan dalam merangka pertuduhan.
“Berbanding dengan undang-undang jenayah am yang terpakai kepada orang dewasa seperti Kanun Keseksaan dan undang-undang lain yang berkaitan.
“Ini kerana sering kali kes kesalahan-kesalahan seksual melibatkan mangsa kanak-kanak ini akan mempunyai ciri-ciri kes unik, yang tiada di dalam kes-kes melibatkan orang dewasa. Justeru, peruntukan di dalam Akta 792 dapat memberikan perlindungan lebih jitu dan menyeluruh kepada kanak-kanak,” katanya.
Beliau berkata demikian di Dewan Rakyat, hari ini menjawab pertanyaan Young Syefura Othman (PH-Bentong) berhubung kes kesalahan seksual terhadap kanak-kanak telah dilaporkan, didakwa dan diselesaikan sejak Akta Kesalahan-Kesalahan Terhadap Kanak-Kanak 2017 dikuatkuasakan.

Azalina berkata, selain itu, peruntukan-peruntukan berhubung anggapan keupayaan dan keterangan saksi kanak-kanak di bawah Seksyen 17 dan Seksyen 18 Akta 792 juga banyak membantu pihak pendakwa raya memperoleh sabitan atas suatu pertuduhan di bawah Akta 792 tersebut. – KOSMO! ONLINE


Lima direman kes tuntutan palsu penyelenggaraan SJKT
Oleh ISKANDAR SHAH MOHAMED

23 Mac 2023, 2:18 pm
SHAH ALAM – Lima lelaki direman selama lima hari bagi membantu siasatan tiga kes berasingan berkaitan tuntutan palsu bagi kerja penyelenggaraan fasiliti Sekolah Jenis Kebangsaan Tamil (SJKT) di sekitar Selangor pada 2020.
Perintah reman ke atas semua suspek berusia 40 hingga 52 tahun itu dikeluarkan oleh Mahkamah Majistret di sini, kira-kira pukul 10 pagi tadi.
Majistret Nur Syuhada Abdullah membenarkan permohonan reman Suruhanjaya Pencegahan Rasuah Malaysia (SPRM) bermula hari ini sehingga Isnin depan.
Sumber berkata, kes pertama melibatkan dua pemilik syarikat dan seorang kontraktor yang disyaki mengemukakan tuntutan palsu bernilai RM875,000.
“Tuntutan itu bagi kerja penyelenggaraan, penambaikan dan membaikpulih fasiliti SJKT sedangkan kerja tersebut tidak dilaksanakan sepenuhnya. Ketiga-tiga lelaki itu ditahan di pejabat  SPRM Selangor antara petang semalam dan malam tadi,” katanya.
Menurutnya, kes kedua melibatkan seorang kontraktor atas kesalahan sama  berkaitan SJKT di Kuala Selangor yang bernilai RM865,000.

“Manakala, kes terakhir berkaitan seorang pengarah operasi dipercayai menggunakan sebuah syarikat mengemukakan tuntutan bayaran palsu kepada Lembaga Pengelola Sekolah SJKT di Selangor.
“Ia juga bagi cadangan kerja penyelenggaraan sekolah berjumlah RM763,000 sedangkan kerja itu tidak mengikuti spesifikasi ditetapkan,” ujarnya.
Tambah sumber, kesemua suspek ditahan SPRM dalam Ops Direct dan Ops School.
Sementara itu, Pengarah SPRM Selangor, Datuk Alias Salim mengesahkan penahanan berkenaan dan berkata, semua kes disiasat mengikut Seksyen 18 Akta SPRM 2009. – KOSMO! ONLINE


Panahan petir punca kebakaran Masjid Ibnu Sina
Oleh AZMI NORDIN

23 Mac 2023, 1:11 pm
KUALA LUMPUR – Suasana hiba permulaan bulan Ramadan bagi kariah Masjid Ibnu Sina di Wangsa Maju, di sini selepas rumah ibadat itu terbakar dipercayai berpunca dari panahan petir ke arah bumbungnya, semalam.
Masjid Ibnu Sina dalam kenyataan di Facebook berkata, panahan petir itu mencetuskan kebakaran dan merebak dengan cepat.
“Dukacitanya dimaklumkan bahawa Masjid Ibnu Sina telah ditimpa musibah di awal permulaan Ramadan. Maklumat daripada forensik bomba melaporkan kejadian berpunca dari panahan petir yang kuat diatas bumbung masjid dan api merebak begitu cepat.
“Pihak bomba juga memberi kebenaran untuk solat di kawasan terbuka (beranda) masjid,” menurut kenyataan hari ini.
Semalam, Pengarah Jabatan Bomba dan Penyelamat Malaysia (JBPM) Kuala Lumpur Nordin Pauzi dipetik berkata, pihaknya menerima panggilan kecemasan berhubung kejadian itu pada 7.10 malam.
“Tiga jentera dengan kekuatan 21 anggota dikejarkan ke tempat kejadian bagi memadamkan kebakaran.

“Pasukan bomba yang tiba di lokasi pada 7.17 malam melakukan kerja pemadaman di ruang masjid yang terjejas dan api berjaya dikawal kira-kira 10 minit kemudian dengan kemusnahan 90 peratus di ruang solat utama.
Jelas pihak Masjid Ibnu Sina, pihaknya bersetuju untuk menghentikan segala aktiviti masjid setakat ini.
“Sementara ini jemaah dan anak kariah boleh memilih masjid yang berdekatan untuk menjalankan aktiviti ramadhan. Pihak masjid juga sedaya upaya menyediakan tempat solat yang selesa untuk jemaah dalam masa secepat mungkin.Segala makluman akan diberitahu,” ujarnya. – KOSMO! ONLINE.


Ajal wanita hamil 5 bulan ketika dalam perjalanan ke rumah ibu
Oleh ROHANA MOHD. NAWI

23 Mac 2023, 1:02 pm
MACHANG – Seorang wanita yang hamil lima bulan maut selepas motosikal ditunggangnya hilang kawalan dan memasuki laluan bertentangan sebelum merempuh dua buah kereta di Jalan Kemuning-Bukit Bakar di sini semalam.
Dalam kejadian kira-kira pukul 7.13 malam itu, mangsa, Che Suriani Mahmod, 22, yang dipercayai sedang dalam perjalanan ke rumah ibunya meninggal dunia dua jam kemudian ketika menerima rawatan di Hospital Machang di sini.
Ketua Polis Daerah Machang, Superintendan Mohd. Adli Mat Daud berkata, siasatan awal mendapati, sebuah kereta jenis Proton Wira dipandu oleh seorang pengawal keselamatan berusia 31 tahun dari arah Kuala Besut ke Kuala Krai melalui Jalan Bukit Bakar di sini.
Menurutnya, semasa tiba di lokasi kejadian, sebuah motosikal jenis Yamaha Nouvo LC yang ditunggang mangsa yang berada di arah bertentangan dipercayai masuk ke laluannya.
“Keadaan itu menyebabkan pemandu kereta terbabit cuba mengelak ke sebelah kanan jalan, namun motosikal mangsa merempuh bahagian kiri keretanya.
“Motosikal ditunggang mangsa itu dipercayai turut melanggar sebuah kereta jenis Proton Persona yang dipandu seorang wanita berusia 27 tahun yang berada di belakang kereta Proton Wira itu,” katanya dalam satu kenyataan hari ini.

Mohd. Adli berkata, rempuhan tersebut mengakibatkan mangsa tercampak ke tengah jalan dan mengalami kecederaan parah pada bahagian hati.
Katanya, mangsa dibawa ke Hospital Machang di sini, namun disahkan meninggal dunia kira-kira pukul 9.10 malam.
“Siasatan lanjut mendapati, nahas berlaku disebabkan kecuaian penunggang motosikal yang telah hilang kawalan sebelum memasuki laluan bertentangan,” katanya.
Tambah Mohd. Adli, kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE


MOF pandang serius tuduhan palsu pembatalan pengecualian cukai Yayasan Albukhary
Oleh EDDY AQMAL MOHAMED HAMIDI

23 Mac 2023, 12:51 pm
PUTRAJAYA – Kementerian Kewangan (MOF) memandang serius tuduhan palsu pihak tertentu berhubung dakwaan pembatalan kepada kelulusan pengecualian cukai yang telah diberikan kepada Yayasan Albukhary.
Kementerian itu berkata, Yayasan Albukhary telah diluluskan di bawah subseksyen 44(6) Akta Cukai Pendapatan sebagai institusi yang ditubuhkan bukan untuk tujuan mencari keuntungan namun semata-mata ditubuhkan bagi maksud amal.
“MOF sama ada melalui mantan Menteri Kewangan atau pegawai-pegawainya, tidak membuat sebarang pembatalan kepada kelulusan pengecualian cukai yang telah diberikan kepada Yayasan Albukhary,” katanya dalam kenyataan hari ini.
Kenyataan tersebut adalah sebagai mengulas berkenaan isu tular dalam media sosial yang mendakwa mantan Menteri Kewangan Lim Guan Eng telah membatalkan status pengecualian cukai Yayasan Albukhary dan surat pembatalan tersebut telah ditandatangani oleh pegawai MOF.
MOF bagaimanapun menegaskan bahawa pihak mereka memandang serius tuduhan tersebut dan laporan polis juga akan dibuat berhubung dakwaan berkenaan.
Terdahulu, Guan Eng semalam telah membuat satu laporan polis di Ibu Pejabat Polis Daerah Dang Wangi, Kuala Lumpur berikutan dakwaan tersebut yang dibuat oleh bekas Perdana Menteri, Tan Sri Muhyiddin Yassin.

Media sebelum ini melaporkan Muhyiddin dalam kenyataan pada 9 Mac lalu mendakwa kerajaan Pakatan Harapan telah membatalkan pengecualian pembayaran cukai yang sebelum ini diluluskan kepada yayasan tersebut.
Perdana Menteri, Datuk Seri Anwar Ibrahim ketika Waktu Pertanyaan Menteri (MQT) di Dewan Rakyat kelmarin bagaimanapun menafikan perkara tersebut dan mengesahkan Guan Eng ketika menjadi Menteri Kewangan tidak pernah membatalkan pengecualian cukai itu. – KOSMO! ONLINE


Beri syarat tinggal sebumbung, Wak Doyok okey dilabel ‘anak emak’
Oleh HANISAH SELAMAT

23 Mac 2023, 1:15 pm
KUALA LUMPUR – Enggan memenuhi syarat tinggal sebumbung antara punca wanita yang diperkenalkan personaliti fesyen dan pelakon, Wak Doyok kepada ibunya sebagai calon isteri terpaksa ditolak.
Katanya, dia tidak rela meneruskan hubungan dibina daripada membiarkan insan kesayangan tinggal sendirian andai calon isteri enggan menjaga ibunya selepas mereka berkahwin nanti.
Hal ini kerana, walau apa pun alasannya, ibu merupakan keutamaan pemilik nama sebenar Mohd. Azwan Mohd. Nor itu.
“Sebagai anak bongsu ikatan antara kami sangat rapat. Emak pun sudah mencecah usia 80-an, jadi saya letakkan syarat mana-mana wanita yang dapat tinggal sebumbung saja dapat dijadikan isteri.
“Kalau tidak bersetuju, memang saya tak dapat berbuat apa-apa. Bukan tak sedih, tetapi tanggungjawab menjaga kebajikan emak melebihi segala-galanya.
“Saya tak kisah orang cop saya anak emak atau sebagainya. Paling penting ketika dia masih ada saya mahu berbakti dan menggembirakan hidupnya,” katanya kepada Kosmo! Online.

Wak Doyok, 41, berkata demikian ketika ditemui pada majlis pelancaran kempen membeli sambil beramal Starvilion Laskar Raya 2023 yang menampilkan Datuk Adi Putra dan Nora Danish dilantik selaku duta.
Sementara itu, menyentuh mengenai kerjaya seni, pelakon Nasi Lemak 1.0 itu mengakui masih teringin meneroka beberapa watak yang belum pernah dibawakan sebelum ini.
Katanya, lakonan bukan sekadar batu loncatan untuk terus diingati ramai tetapi antara kembara dalam mengutip pengalaman sebagai penggiat seni.
“Saya masih mahu berlakon sebab perkara ini antara pekerjaan yang mencabar. Saya berpeluang menjadi individu lain.
“Kalau boleh saya ingin mencabar diri membawakan pelbagai watak lain yang tentu saja menjadi bukti bahawa saya serius dalam bidang ini,” katanya. – KOSMO! ONLINE


Dua rumah dihempap pokok di Sungai Buloh
Oleh AZMI NORDIN

23 Mac 2023, 12:55 pm
SUNGAI BULOH – Dua bumbung rumah rosak selepas dihempap pokok setinggi sembilan dan empat meter ekoran angin ribut dalam dua kejadian berasingan sekitar daerah ini, malam tadi.
Pengarah Jabatan Bomba dan Penyelamat Malaysia (JBPM) Selangor, Morni Mamat berkata, bagaimanapun bagi kejadian pertama, pihaknya menerima panggilan kecemasan tersebut pada pukul 8.28 pagi.
Katanya, seramai enam anggota bersama satu jentera dari Balai Bomba dan Penyelamat (BBP) Sungai Buloh dikejarkan ke Jalan Kusta Batu 13 Setengah, Kg Melayu Sg Buloh, di sini.
“Tiba di lokasi,sebatang pokok anggaran ketinggian 4.5 meter telah tumbang di bahagian dapur rumah mangsa, namun tiada kecederaan dan mangsa yang terlibat,” katanya dalam kenyataan hari ini.
Sementara itu, Morni menjelas bagi kejadian kedua,pihaknya menerima panggilan kecemasan pada pukul 9.59 pagi melibatkan sebuah lagi rumah yang dihempap pokok di Jalan Haji Surin Kg Paya Jaras Hulu, di sini, pagi tadi.
Menurutnya, kejadian itu turut membabitkan seramai enam anggota bersama satu jentera dari BBP Sungai Buloh.

“Bagi kejadian kedua ini, kejadian melibatkan sebatang pokok setinggi sembilan meter tumbang di bahagian hadapan sebuah rumah. Kedua- dua kejadian memerlukan 20 minit sahaja untuk anggota bertindak memotong dan mengalihkan pokok tersebut ke tempat yang selamat hingga selesai,” ujarnya.
Kedua-dua pokok tersebut telah tumbang sejak semalam akibat angin ribut dan pengadu memilih untuk membuat aduan melalui panggilan MERS 999 pagi ini. – KOSMO! ONLINE.


Buat apa nak sondol kalau saya sedang bahagia – Ahirine Ahirudin
Oleh MOHD. HAIKAL ISA

23 Mac 2023, 1:09 pm
PETALING JAYA – Pendatang baharu dunia lakonan, Ahirine Ahirudin menafikan dirinya sebagai punca keberantakan rumah tangga pasangan selebriti, Farid Kamil dan Diana Danielle sehingga menuju perceraian.
Kata Ahirine, 27, hubungannya dengan Farid tidak lebih daripada rakan pelakon dan tuduhan yang dilemparkan terhadapnya sebagai penyondol adalah sangat tidak berasas.
Tegasnya, dia juga sedang dilamun cinta namun enggan memperincikan perihal terbabit.
“Penyondol? Buat apa saya nak sondol kalau saya sedang bahagia dengan orang lain?
“Saya dah berapa bulan tak sembang dengan Farid. Senang-senang nak petik nama saya hanya kerana saya pernah berlakon dengannya.
“Saya dan Farid tidak pernah ada apa-apa hubungan istimewa langsung. Orang pandai cakap di akhirat nanti, mereka sendiri menjawab fitnah dilemparkan,” katanya kepada Kosmo! Online.

Ahirine yang beraksi di samping Farid menerusi Remp-It 2 diterbitkan tahun lalu berkata, mereka sama gemarkan sukan permotoran namun tidak sampai tahap bercinta atau menjalin hubungan lebih daripada kawan.
“Saya dengan Farid dah macam ‘member’. Kami pun dalam kelompok sama (sukakan sukan permotoran). Dia pun ceburi sukan muay Thai macam saya.
“Kalau pergi training (latihan) motor atau Muay Thai pun, DD (Diana Danielle) dan anak-anak ada sekali.
“Saya faham jadi figura dikenali memang ada kesan tersendiri. Orang senang-senang buat spekulasi tanpa memikirkan kesan terhadap emosi kita.
“Macam saya cakap, lama tak borak dengan Farid sebab saya pun baru balik ‘shooting’ di Sarawak sebulan lebih filem Tebus bersama Aedy Ashraf. Kalau tak, memang akan pergi ‘training’ motor atau muay Thai sama-sama,” ujarnya lagi.
Terdahulu, sebuah portal hiburan tanah air melaporkan, gara-gara sering mempamerkan keakraban dalam media sosial, nama Ahirine dipetik sebagai punca keretakan rumah tangga pasangan selebriti Farid dan isteri.
Nama anak kepada figura industri media tersohor negara, Ahirudin Attan itu didakwa sebagai penyebab mendorong Diana bertindak nekad memfailkan cerai terhadap suaminya.
“Ini mesti Ahirine yang menjadi punca perceraian. Tidak rasa bersalah ke menjadi perosak rumah tangga Diana? Saman saja Ahirine kerana dia menjadi orang ketiga dan punca pergolakan,” demikian antara komen yang dicoret netizen dalam media sosial.
Lebih menguatkan spekulasi, tahun lalu pernah tular video kemesraan Farid atau nama sebenarnya, Farid Kamil Zahari memakaikan topi keledar ke kepala Ahirine.
Dalam ruangan komen video tersebut dilihat dibanjiri dengan komen netizen yang meluahkan rasa bimbang dengan tindakan mesra itu akan menimbulkan perasaan cemburu terhadap isteri aktor itu, Diana Danielle.
Isnin lalu, Kosmo! Online melaporkan Diana memfailkan permohonan cerai terhadap suaminya, Farid. Pernohonan cerai tersebut dibuat atas alasan tiada persefahaman dan telah berlaku shiqaq (perbalahan berpanjangan). – KOSMO! ONLINE


Jannatun Assyifa selamat dikebumikan malam semalam
Oleh MOHAMAD NAUFAL MOHAMAD IDRIS

23 Mac 2023, 2:23 pm
KLANG – Jenazah Allahyarhamah Nurul Jannatun Assyifa Muhammad Jamathir, mangsa kemalangan di Kampung Telok Gong, pagi semalam telah selamat dikebumikan di tanah perkubuhran Islam Telok Gong, malam semalam.
Ayah mangsa, Muhammad Jamathir Ahmad Nordin, berkata, jenazah selamat dikebumikan selepas solat Isyak, kira-kira pukul 9 malam dengan disaksikan beberapa ahli keluarga, rakan dan penduduk kampung.
“Pihak hospital selesai jalankan bedah siasat ke atas Jannatun Assyifa kira-kira pukul 6 petang semalam (Rabu).
“Selesai post mortem, jenazah terus dibawa ke masjid berdekatan tanah perkuburan untuk disolat jenazah dan terus dikebumikan,” katanya ketika dihubungi Kosmo!/Utusan Malaysia hari ini.
Ditanya mengenai keadaan anak bongsunya, Alif Zahfran Muhammad Jamathir, Muhammad Jamathir memaklumkan anaknya sudah dibenarkan keluar daripada Hospital Tengku Ampuan Rahimah (HTAR), di sini, awal pagi tadi.
Menurutnya, pihak hospital membatalkan rancangan untuk membedah kepala Alif Zahfran yang dirancang pada awalnya, setelah melihat keadaan anak bongsunya itu semakin sihat.

“Dia kini Alhamdulillah stabil dan sedang berehat di rumah.
“Apapun, saya bersyukur kerana urusan pengebumian jenaah Jannatun Assyifa berjalan lancar tanpa sebarang masalah,” ujarnya.
Kosmo!/Utusan Malaysia semalam melaporkan melaporkan seorang murid perempuan maut akibat digilis treler manakala adiknya dan pengasuh wanita cedera dalam kemalangan itu.
Ketua Polis Daerah Klang Selatan, , Asisten Komisioner Cha Hoong Fong berkata, kes tersebut kini disiasat di bawah Seksyen 41(1)Akta Pengangkutan Jalan 1987.


Tiga lembu ditangkap berkeliaran di lokasi kerap kemalangan
Oleh AIMUNI TUAN LAH

23 Mac 2023, 1:16 pm
GUA MUSANG – Majlis Daerah Gua Musang (MDGM) menangkap tiga ekor lembu yang berkeliaran di laluan kerap berlaku kemalangan di Jalan Gua Musang-Kuala Krai berhampiran Felda Chiku 3 di sini, semalam.
Penolong Setiausaha MDGM, W. Mohd. Afiq W. Alias berkata, ketiga-tiga ekor lembu itu ditangkap dalam operasi yang bermula pada pukul 11 pagi sehingga 4 petang.
Katanya, seramai 16 anggota penguat kuasa MDGM digerakkan ke lokasi yang sudah dikenal pasti sebagai kawasan kemalangan untuk menjejak haiwan terbabit.
“Selepas menjalankan pemantauan, anggota MDGM berjaya menangkap dua ekor lembu jantan dan seekor lembu betina berhampiran simpang Felda Chiku 3.
“Dalam operasi itu, tiga ekor lembu yang tidak ditambat oleh tuannya ditangkap kerana didapati berkeliaran di tempat awam. Pemilik boleh membuat penebusan haiwan ini mengikut prosedur tuntutan semula seperti yang ditetapkan,” katanya dalam satu kenyataan di sini hari ini.
W. Mohd. Afiq memberitahu, semua pemilik haiwan ternakan diingatkan supaya memastikan haiwan ternakan mereka dipelihara dengan baik selain tidak dibiarkan merayau sehingga menimbulkan gangguan dan mengancam keselamatan awam.

Katanya, operasi itu akan diadakan secara berjadual memandangkan terdapat banyak kes kemalangan jalan raya melibatkan haiwan rayau di Gua Musang sejak awal tahun ini. – KOSMO! ONLINE


MRSM berbayar tidak wujudkan ‘pengasingan kelompok’
Oleh TUAN NURHIDAYAH TUAN AB.GHANI

24 Mac 2023, 10:15 pm
KUALA LUMPUR – Majlis Amanah Rakyat (Mara) memberi jaminan Maktab Rendah Sains Mara (MRSM) tidak akan membelakangkan golongan B40 mahupun segregasi (pengasingan) dalam perancangan MRSM berbayar.
Presiden Mara, Datuk Dr Asyraf Wajdi berkata, ketika ini MRSM hanya mempunyai 7,100 kekosongan namun menerima sebanyak 90,000 permohonan masuk manakala rayuan adalah sebanyak 19,000.
Katanya, penerimaan orang ramai berkenaan MRSM berbayar boleh diperlihat dengan permintaan terhadap tempat pendidikan itu pada tahun ini sahaja.
“Dalam pada itu, Persatuan Bekas Pelajar MRSM Malaysia (ANSARA) yang memiliki lebih 200,000 ahli hasil keluaran MRSM kini 80 peratus daripada mereka sudah berpendapatan M40 keatas.
“Mereka mahu anak mereka memasuki MRSM tetapi persaingannya yang tinggi susulan kuota M40 yang kecil, jadi mereka sangat menggalakkan penubuhan MRSM berbayar,” katanya ketika Majlis Berbuka Puasa bersama Media di Hotel Premiera hari ini.
Sehubungan itu, beliau juga berkata, MRSM berbayar timbul bukan bermakna wujudkan segregasi dan pelaksanaan MRSM berbayar tidak menggunakan duit rakyat.

“ANSARA juga mahu anak mereka memasuki MRSM namun tidak kisah mengenai bayaran dikenakan selagi ia memadai dan tidak terlampau mahal.
“Saya nak lihat orang kaya Melayu menggembleng tenaga menjadikan MRSM sebagai satu platform membantu bumiputera lain untuk berjaya,”ulasnya.
Tambahnya, MRSM berbayar sudah dalam kajian dan ‘pipeline’ setelah melihat tuntutan dan harapan tinggi masyarakat terhadap MRSM.
“Kita bukan sahaja fokuskan kepada M40 dan B40 sahaja sehingga membiarkan anak terpisah dalam masyarakat sebenar.
“MRSM yang wujud hari ini adalah bagi menjawab persepsi ‘nakal’ yang didiami oleh M40 namun data menyangkal dakwaan tersebut.
“Peratusan berkenaan dikekalkan, MARA memulakan kajian mewujudkan MRSM berbayar ini bagi menilai kebolehlaksanaannya dan orientasi yang diinginkan,” katanya. -KOSMO! ONLINE.


Zii Jia tempah aksi separuh akhir Terbuka Switzerland
Oleh MUHAMMAD HELMEE RAMLI

24 Mac 2023, 11:22 pm
KUALA LUMPUR – Perseorangan lelaki profesional negara, Lee Zii Jia meneruskan kemaraan ke separuh akhir pada Kejohanan Badminton Terbuka Switzerland selepas menyingkirkan pemain Taiwan, Lee Chia Hao.
Pada aksi suku akhir yang berlangsung sebentar tadi, pemain No.4 dunia itu tidak berdepan sebarang masalah apabila mudah mencatat kemenangan 21-12, 21-17 dalam tempoh 37 minit.
Keputusan itu menyaksikan Zii Jia meneruskan rentak konsisten apabila melangkah ke separuh akhir dalam dua kejohanan berturut-turut selepas turut melakukannya pada kejohanan Seluruh England (All England) minggu lalu.
Pada perlawanan yang berlangsung di St. Jakobshalle, Basel itu, Zii jia yang merupakan juara Asia bermula garang apabila mendahului 13-5 di set pertama sebelum menamatkan aksi dengan kemenangan 21-12.
Memasuki set kedua, Chia Hao yang cuba untuk melakar kebangkitan kembali memperkemaskan permainan dengan memberi cabaran kepada pemenang kejohanan All England 2021 itu, terutamanya menerusi aksi di depan jaring.
Bagaimanapun, Zii Jia tampak lebih bersedia apabila memberi tekanan kepada lawannya itu menerusi pukulan-pukulan smash padu, sekali gus menoktahkan kemenangan 21-17 bagi melangkah ke pusingan seterusnya.

Menanti Zii Jia di pentas separuh akhir esok adalah pemain pusingan kelayakan dari Jepun, Koki Watanabe yang menewaskan pemain Hong Kong, Lee Cheuk Yiu dalam aksi straight set 21-12, 21-15. – KOSMO! ONLINE


Ranking FIFA Malaysia naik ke tangga 140
Oleh KOSMO

24 Mac 2023, 10:42 pm
PETALING JAYA – Selepas berjaya melangkah ke peringkat separuh akhir Piala AFF 2022 baru-baru ini, Harimau Malaya telah mengumpul 1071.99 mata bagi rangking FIFA dan kini menghampiri kedudukan terbaik sejak 15 tahun lalu.
Selepas kemenangan terhadap Turkmenistan 1-0 di Stadium Sultan Ibrahim semalam pasukan negara telah memastikan 5.27 mata menjadi milik anak buah Kim Pan-gon.
Mata tersebut sekaligus mengumpul mata keseluruhan terbaru sebanyak 1077.26 dan berada di ranking ke-140 memintas Burundi dan St Kitts and Nevis.
Perlawanan menentang Hong Kong pada 28 Mac ini bakal memberikan anjakan baru buat skuad negara dengan penambahan +4.9 mata jika berjaya menewaskan pasukan berkenaan.
Sekiranya Malaysia menang menentang Hong Kong, maka mata keseluruhan yang dikumpul sebelum kemas kini FIFA pada April ini adalah sebanyak 1082.16 sekaligus berada dikedudukan ke-139 dunia memintas negara dari Amerika Selatan, Suriname.
Kedudukan ke-139 dunia itu bakal menghampiri kedudukan terbaik negara pada tahun 2011 sejurus memenangi Piala AFF 2010 di mana Malaysia pernah menduduki tangga ke-138 FIFA sebelum kembali memperoleh unjuran kejatuhan sehingga ke tangga ke-178 pada 2018. -KOSMO! ONLINE.


Misteri tumbuhan merah pada pili bomba
Oleh KOSMO!

24 Mac 2023, 9:30 pm
BRISBANE – Sejenis tumbuhan merah misteri merebak di sekeliling sebuah pili bomba menyebabkan orang ramai tertanya-tanya sama ada ketulan berlendir itu adalah sesuatu daripada filem War of the Worlds arahan Steven Spielberg, lapor portal berita MailOnline semalam.
Tumbuhan pelik yang pertama kali dilihat di tempat letak kereta di CBD Brisbane pada Oktober tahun lalu itu telah meningkat sehingga ke mulut pili yang bocor dan ia telah mengembang dari tanah, mula-mula bertukar warna berkarat sebelum kelihatan hijau dan hitam.
Imej itu telah disiarkan di media sosial pada minggu ini dan bersama keterangan gambar: “Ia i telah berkembang di bawah pili bomba yang bocor sejak beberapa bulan lalu (QLD).”
Pili bomba itu mula bocor setahun lalu di tempat di mana terdapat batu setinggi 20 sentimeter (sm) dan terdapat kulat pada batu itu tumbuh sehingga mencecah ke dalam pili air tersebut.
Namun, terdapat seseorang yang mengambil batu itu dan kemudian kulat itu hilang.
Bagaimanapun, kebocoran itu berterusan dan selepas satu atau dua minggu kulat baharu muncul di atas tanah dan ia kemudian berkembang.

Seorang pakar dari Muzium Queensland yang dihubungi oleh Yahoo News Australia tidak dapat menyatakan apa sebenarnya tumbuhan kerana pihak penyelidik memerlukan sampel untuk mengetahuinya dengan lebih lanjut. – Agensi


Paip pecah di Klang, 55 kawasan alami gangguan bekalan air
Oleh ISKANDAR SHAH MOHAMED

24 Mac 2023, 10:01 pm
SHAH ALAM – Sebanyak 55 kawasan di daerah ini dan Klang mengalami gangguan bekalan air tidak berjadual berikutan pelaksanaan kerja pembaikan paip pecah di Taman Mutiara Bukit Raja 2.
Pengurusan Air Selangor Sdn. Bhd. (Air Selangor) memaklumkan gangguan di semua kawasan itu bermula pukul 10 malam ini dan kerja-kerja pembaikan dijangka siap sepenuhnya pukul 6 pagi esok.
“Bekalan air akan disalurkan secara berperingkat selepas kerja itu siap dan menstabilkan sistem bekalan,” katanya.
Kawasan terjejas antaranya Taman Sentosa, Kota Pendamar, Taman Sri Andalas, Pelabuhan Utara, Pulau Ketam, Sementa dan Seksyen 32.
Turut terjejas Bandar Botanik, Bandar Bukit Tinggi 1, Bandar Parkland, Kampung Pulau Indah, Bandar Sultan Suleiman dan Kampung Teluk Gong
Jelas Air Selangor, tempoh masa gangguan dan pemulihan bekalan air di kawasan terjejas berbeza bergantung kepada jarak lokasi premis pengguna dan tekanan pada sistem agihan.

Pengguna boleh mendapatkan maklumat lanjut mengenai gangguan itu menerusi saluran komunikasi rasmi seperti aplikasi Air Selangor atau menghubungi talian 15300.-KOSMO! ONLINE


Ramai teruja planet Zuhrah dekat bulan boleh dilihat jelas
Oleh KOSMO

24 Mac 2023, 10:31 pm
PETALING JAYA – Fenomena gelinciran planet Zuhrah dengan bulan di angkasa dapat disaksikan oleh orang ramai ketika ini.
Menerusi hantaran Persatuan Astronomi Pulau Pinang di Facebook, bulan dan Zuhrah akan menjadi sangat dekat antara satu sama lain selepas matahari terbenam.
Jelasnya, kebanyakan kawasan di Malaysia dapat melihat planet Zuhrah dengan sangat dekat dan terang bersamaan magnitud -4.0.
Fenomena gelinciran bulan dan planet Zuhrah Foto Ihsan Media Sosial
“Dalam astronomi, ia berlaku apabila dua objek astronomi kelihatan berdekatan antara satu sama lain di langit.
“Secara teknikal, kedua-dua objek akan mempunyai kenaikan kanan yang sama atau longitud ekliptik yang sama, seperti yang diperhatikan dari Bumi.
“Dari beberapa bahagian Malaysia seperti Utara, Zuhrah akan kelihatan pergi di belakang anggota gelap bulan sabit, dan kemudian muncul dari sisi yang terang,” katanya.

Difahamkan,  kali terakhir fenomena ini berlaku di negara ini pada 27 Mei tahun lalu.-KOSMO! ONLINE


Restoran sediakan hidangan tupai goreng
Oleh KOSMO!

24 Mac 2023, 8:30 pm
LONDON –  Sebuah restoran di Manchester, England menimbulkan sedikit kekecohan selepas menambah hidangan yang dimasak menggunakan tupai ke dalam menunya, lapor portal berita New York Post semalam.
Menurut laman webnya, Restoran Street Urchin mempunyai menu yang sentiasa berubah dan salah satu hidangan terbaharunya ialah tupai goreng.
Tupai itu dihidangkan dengan roti hazelnut boujee bersama daun nettle pesto berharga £22.50 (RM122.50), lapor Jam Press.
Britain merupakan habitat kepada dua spesies tupai berbeza iaitu tupai merah Eurasia atau nama saintifiknya Sciurus vulgaris dan tupai kelabu atau Sciurus carolinensis, kata laman web Muzium Sejarah Alam Semula Jadi.
Tupai kelabu jauh lebih lazim daripada tupai merah Eurasia walaupun bukan berasal dari Britain, kata muzium berkenaan.
Reaksi terhadap hidangan baharu Street Urchin jelas bercampur-campur, lapor Jam Press.

“Sesetengah menu daging yang sangat baik membuatkan saya mahu menghentikan diet vegetarian saya. Hidangan ini bagaimanapun bukan salah satu daripadanya,” kata seorang pelanggan restoran tersebut, William Lailey.
Seorang lagi pelanggan, Mong Yang Lo pula berkata: “Kelihatan sangat menarik.”. – Agensi


Remaja lemas ketika cuba seberang longkang
Oleh KHAIRUL MOHD. ALI

24 Mac 2023, 9:29 pm
JOHOR BAHRU – Seorang remaja lelaki berusia 13 tahun ditemui mati lemas selepas terjatuh ke dalam sebuah longkang di Jalan Mahkota 7, Taman Ungku Aminah di sini hari ini.
Komander Operasi dari Balai Bomba dan Penyelamat Skudai, Pegawai Bomba Kanan II, Faisal Ismail berkata, pihaknya mendapat maklumat berhubung kejadian tersebut pada pukul 4.01 petang sebelum 12 anggota beserta empat buah jentera dikejarkan ke lokasi kejadian.
“Setibanya di lokasi, didapati tubuh mangsa berada dalam keadaan tersangkut di pembentung selepas terjatuh longkang.
“Anggota-anggota kemudian mengeluarkan mangsa menggunakan tali, sebelum mangsa disahkan telah meninggal dunia oleh pegawai kesihatan yang hadir,” katanya dalam satu kenyataan, di sini hari ini.
Tambah Faisal, mayat mangsa berasal dari Sarawak itu kemudiannya diserahkan kepada pihak polis untuk tindakan lanjut.
“Siasatan awal mendapati, ketika kejadia mangsa sedang berjalan di kawasan berdekatan dengan dua rakannya sebelum dia terjatuh ketika cuba menyeberangi longkang berkenaan.

“Ketika itu, air di longkang sudah penuh dan mangsa dihanyutkan arus air longkang agak deras,” ujarnya.-KOSMO! ONLINE


Bapa tayang video isteri curang pada majlis perkahwinan anak tiri
Oleh KOSMO!

24 Mac 2023, 10:30 pm
TOKYO – Seorang wanita di Jepun terkejut apabila menerima hadiah perkahwinan paling ‘istimewa’ daripada bapa tirinya iaitu tayangan rakaman ibunya yang curang, lapor laman berita Mothership hari ini.
Semasa majlis tersebut, pengacara majlis mengumumkan bahawa Yuta, 37, menyediakan kejutan untuk anak tirinya, Momoka, 20, dan meminta tetamu melihat skrin di dewan perkahwinan.
Kegembiraan Momoka pudar selepas rakaman tersebut memaparkan ibunya, Hiroko, 41, sedang berhubungan intim dengan lelaki lain. Yuta kemudian merampas mikrofon dan berkata: “Mereka mengkhianati saya dan mempunyai hubungan sulit.”
Ternyata lelaki dalam video tersebut adalah bekas suami Hiroko, Satoshi iaitu bapa kandung Momoko. Satoshi yang berada di lokasi kejadian kemudian berlari meninggalkan dewan.
Bercerita kepada majalah An An, Hiroko memberitahu bahawa anaknya, Momoka kemudian menangis dan meraung: “Ibu saya merosakkan perkahwinan saya!”
Kata Hiroko, semuanya bermula apabila anak perempuannya memutuskan untuk berkahwin dan ingin menjemput bapa kandungnya. Pasangan itu bercerai kerana hutang yang bertimbun apabila perniagaan Satoshi gagal.

“Kami ingin menjemput bekas suami untuk hadir sebagai bapa kandungnya dan kami bertemu di rumah saya. Sekarang dia menjadi lelaki yang berjaya semula, cinta saya terhadapnya berpuncak semula dan saya memulakan hubungan itu.
“Kami sentiasa bertemu di rumah saya dan menjadikan perkahwinan anak kami sebagai alasan. Suami saya (Yuta) sentiasa keluar bekerja dan Momoka berpindah untuk tinggal bersama teman lelakinya,” dedah Hiroko.
Hubungan itu bertahan selama beberapa bulan sehinggalah pada suatu hari Yuta mengesyaki sesuatu. Satoshi kemudian memutuskan hubungan dengan Hiroko kerana tidak mencintainya lagi.
Hiroko menyangka hidupnya akan kembali seperti biasa setelah hubungan dengan Satoshi berakhir. Dia bagaimanapun tidak menyangka akan menerima ‘hadiah’ pada majlis perkahwinan anak perempuannya. – Agensi


Tibi mengganas, lebih 2,500 maut pada 2022
Oleh Abdul Rahman Razali

24 Mac 2023, 8:21 pm
Tibi mengganas, lebih 2,500 maut pada 2022 | 15 MINIT MMTV 24 MAC 2023


Bukan sekarang, tunggu masa tepat – Syamsul
Oleh HANISAH SELAMAT

24 Mac 2023, 5:56 pm
PETALING JAYA – “Hanya waktu yang mampu menjernihkan keadaan.”
Demikian maklum balas Syamsul Yusof mengulas rayuan ibunya, Datin Fatimah Ismail yang meminta dia pulang ke rumah bagi menyelesaikan isu antara mereka.
Kata pengarah filem Munafik itu, dia turut mengakui berasa sedih dengan situasi membabitkan perkara yang diluahkan insan kesayangannya itu.
“Saya pun sedih. Siapa yang tak sayangkan ibu. Cuma mungkin bukan sekarang. Hanya masa yang akan menjernihkan keadaan,” katanya ketika ditemui di Jabatan Agama Islam Wilayah Persekutuan Kuala Lumpur (Jawi) di sini, pagi tadi.
Anak kepada Datuk Yusof Haslam itu yang ditemani sepupunya menghadiri sesi Jawatankuasa Pendamai (JKP) bagi menyelesaikan kemelut rumah tangga dengan isterinya, Puteri Sarah Liyana Kamaruddin, 38.
Terdahulu, hari ini Kosmo! melaporkan bapanya yang juga sutradara tersohor berharap Syamsul dapat berjumpa ibunya dan meminta maaf bersempena kedatangan Ramadan.

Malah Yusof, 68, juga mendoakan bulan penuh rahmat ini dapat menjentik hati anaknya serta pihak yang terlibat dalam kemelut membabitkan keluarganya bermuhasabah.
Malah sebagai ayah, beliau sedih melihat situasi semakin tidak terkawal apabila Syamsul menganggap nasihat ibu supaya kembali ke pangkal jalan sebagai racun.
Perkara itu diluahkan Yusof susulan Syamsul menyentuh mengenai berkemungkinan Fatimah meminta dia menceraikan Puteri Sarah ketika sidang media tergempar bersama peguamnya, kelmarin.
Menerusi sumber, difahamkan pemilik nama sebenar Mohd. Syamsul Mohd. Yusof itu sudah lama tidak bertemu ibu bapanya. – KOSMO! ONLINE


Yahaya pangku jawatan Ketua Polis KL
Oleh AZMI NORDIN

24 Mac 2023, 5:29 pm
KUALA LUMPUR -Datuk Yahaya Othman dilantik sebagai Pemangku Ketua Polis Kuala Lumpur yang baharu, berkuat kuasa hari ini.
Yahaya mengambil alih tugas itu daripada bekas Ketua Polis Kuala Lumpur, Datuk Azmi Abu Kasim yang memangku jawatan Ketua Polis Kuala Lumpur sejak dua tahun lalu.
Majlis serah terima tugas diadakan di Ibu Pejabat Polis Kontinjen (IPK) Kuala Lumpur, di sini dengan upacara disaksikan Pengarah Jabatan Lojistik Dan Teknologi Bukit Aman, Datuk Seri Sahabudin Abd Manan.
Pada majlis sama, berlangsung majlis serah terima tugas Pengerusi Persatuan Keluarga Polis (Perkep) Kuala Lumpur antara Datin Sharifah Rodziah Syed Agil dengan Datin Sumarnie Haris.
Pengarah Pengurusan Bukit Aman, Datuk Azmi Abu Kasim berkata, pengalaman menguruskan Kontinjen Kuala Lumpur sewaktu pandemik Covid-19 satu pengalaman yang sangat mencabar baginya ketika memangku jawatan Ketua Polis Kuala Lumpur.
Sementara itu, Sahabudin dalam ucapannya berkata, dirinya yang mewakili pucuk pimpinan teratas yakin dengan kepimpinan baharu IPK Kuala Lumpur yang diterajui Yahaya.

“Saya yakin Datuk Yahaya telah bersedia mentadbir, dengan pelan strategik yang tinggi dan berimpak untuk Kuala Lumpur.
“Kepada semua pasukan Kontinjen KL, berikan sokongan penuh pada Datuk Yahaya bagi mengekalkan kecemerlangan yang ditinggalkan Datuk Azmi,” katanya.-KOSMO! ONLINE.


Bekas Penolong Setiausaha Eksekutif MPNM diarah bela diri
Oleh MUHAMMAD SHAHIZAM TAZALI

24 Mac 2023, 4:38 pm
MELAKA – Seorang bekas Penolong Setiausaha Eksekutif Majlis Pengakap Negeri Melaka (MPNM) diarah membela diri oleh Mahkamah Sesyen di sini, hari ini atas 30 pertuduhan pecah amanah membabitkan bayaran sewa premis berjumlah RM63,400.
Hakim Elesabet Paya Wan membuat keputusan itu selepas mendapati wujud kes prima facie terhadap tertuduh, Ahmad Danial Osman, 33, setelah mempertimbangkan keterangan saksi pendakwaan serta hujah pihak pendakwa dan pembelaan.
Kata beliau, mahkamah mendapati anggapan undang-undang mengikut Seksyen 409B (1) Kanun Keseksaan yang dihujahkan pendakwaan bahawa tertuduh mempunyai niat curang menyalahgunakan wang sewaan itu adalah terpakai bagi kesemua pertuduhan.
“Atas alasan-alasan ini dan merujuk kepada Seksyen 173 Kanun Tatacara Jenayah, tertuduh dipanggil membela diri terhadap semua pertuduhan,” katanya ketika memberikan keputusan di akhir kes pendakwaan hari ini.
Mahkamah menetapkan tarikh perbicaraan untuk Ahmad Daniel membela diri pada 8, 9 dan 22 Jun depan.
Mengikut pertuduhan, Ahmad Danial didakwa dengan curangnya menyalahgunakan bayaran sewa bangunan milik MPNM yang disewakan kepada Syarikat Iconn Resources & Marketing (M) Sdn. Bhd., Golden Deluxe (M) Sdn. Bhd. dan Syarikat Brilliant Mobile berjumlah RM63,400 antara 5 Oktober 2015 hingga 30 Januari 2018 untuk diri sendiri.

Sabit kesalahan tertuduh boleh dipenjara minimum enam bulan dan maksimum lima tahun dan dengan sebat dan denda mengikut Seksyen 403 Kanun Keseksaan.
Sepanjang perbicaraan yang bermula pada 13 September 2022, pihak pendakwaan memanggil 21 saksi untuk memberi keterangan sebelum menutup kes.
Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM), Irwan Shah Abdul Samat manakala tertuduh diwakili peguam P. Purshotaman dan R. Senthil. – KOSMO! ONLINE


Penunggang motosikal terbabas rempuh ruang tamu
Oleh KOSMO!

24 Mac 2023, 7:30 pm
JAKARTA – Sebuah klip video tular di media sosial Indonesia memaparkan seorang penunggang motosikal terbabas dan merempuh ruang tamu sebuah rumah,  lapor laman berita Liputan 6 hari ini.
Video itu dimuat naik dalam akaun Instagram @memomedsos manakala kejadian berlaku di Balikpapan, Kalimantan Timur.
Keadaan ruang tamu kelihatan rosak dan bersepah akibat dirempuh lelaki itu.
Bukan hanya bahagian dalam rumah mangsa yang rosak, lelaki itu turut merempuh sebuah motosikal milik tuan rumah yang diparkir di tepi jalan.
Jiran-jiran di kawasan sekitar cuba membantu mangsa yang berbaring di rumah tersebut.
Lelaki itu didakwa pengsan atau menahan sakit akibat hentakan yang berlaku.

Sehingga kini, kronologi kejadian malang yang dialami penunggang motosikal itu masih belum diketahui.
Bagaimanapun, penghujung video tersebut menunjukkan keadaan jalan raya yang curam di hadapan rumah tersebut. Lelaki itu disyaki hilang kawalan ketika memotong kenderaan lain. – Agensi


Bekas suami nekad bercerai, sehari sebelum Ramadan
Oleh KOSMO!

24 Mac 2023, 4:09 pm
PETALING JAYA – Seorang lelaki nekad ingin menceraikan isterinya sehari sebelum menyambut bulan puasa walaupun tidak disetujui dan diredai oleh wanita terbabit.
Menerusi perkongsian seorang Peguam Syarie, Mazidah Husain dalam hantaran di Facebooknya, suami tersebut tetap ingin bercerai pada hari tersebut sehingga sanggup melafazkan talak di luar mahkamah jika isterinya masih tidak bersetuju.
“Saya sudah mewakili berpuluh kes cerai dan menyaksikan beratus kes cerai di mahkamah, tetapi hari ini sebak sungguh. Kalau layan perasaan ini memang sedih sekali dengan anak guam ini.
“Sanggup si suami ceraikan isteri dengan anak kecil. Usia perkahwinan pun masih baru. Tiada cacat cela suami dan isteri walaupun hakikatnya kita tidak tahu kan. Suami pun nampak baik, boleh beri kerjasama untuk berbincang.
“Begitulah bila sudah tidak mahu teruskan perkahwinan. Kalau tak nak, mesti tiada usaha untuk membaik pulih perkahwinan kan. Saya dan anak guam tahu alasan nak ceraikan, tapi tidak nak sebut di sini sebab alasan itu dinafikan oleh suami,” tulisnya.
Tambahnya, anak guamnya juga bersetuju untuk merekodkan tuntutan mut’ah, nafkah iddah dan nafkah anak kerana tidak mahu bekas suaminya dipanggil untuk pendakwaan atas kesalahan lafaz cerai luar mahkamah.

“Selesai lafaz cerai depan hakim, keluar sahaja dewan anak guam saya berlari dan peluk ibunya. Bertambah beremosi saya jadinya bila melihat seorang ibu menangis kerana anak diceraikan.
“Sempat ibu itu meluahkan sedikit emosi marah kepada menantunya sambil cuba untuk ‘tepuk’ badan menantunya itu, tetapi dihalang. Moga anak guam saya ini cepat ‘move on’,” ujarnya. – KOSMO! ONLINE


Isu rumah tangga bukan pesta buka aib – Syamsul
Oleh HANISAH SELAMAT

24 Mac 2023, 4:30 pm
KUALA LUMPUR – “Ini bukan pesta saling membuka aib masing-masing.”
Demikian penegasan yang dizahirkan pengarah sensasi Syamsul Yusof berhubung kemelut rumah tangga dengan isteri pertamanya, Puteri Sarah Liyana yang kini berlanjutan hampir lima tahun.
Enggan membiarkan isu ‘dalam kain’ terus menjadi tontonan umum sehingga mengundang campur tangan perdebatan ramai, anak kepada Datuk Yusof Haslam itu memohon isterinya berhenti daripada berterusan menabur fitnah mengenai dakwaan pernah memukulnya pada 2020.
“Kalau tak suka saya, kenapa sampai tahap perlu memfitnah saya memukulnya. Jangan buat cerita fitnah yang tidak benar jika membenci saya sekali pun.
“Saya ada menghubungi dan beritahu ‘sampai hati awak buat saya macam ini’. Cerita memukul itu pun ada kisah di sebaliknya dan kalau boleh saya tidak mahu ulas perkara itu dengan lebih panjang lebar.
“Bagi saya, perkara yang sudah itu, sudahlah. Saya boleh maafkan dia. Kalau ada ruang untuk berbaik, ayuh kita berbincang,” katanya.

Mengenai bukti mendakwa isterinya masih menghubungi bekas kekasih yang berstatus suami orang hingga dia nekad memfailkan permohonan nusyuz pada Selasa lalu, Syamsul enggan memperincikan perkara berkenaan.
“Berkenaan perkara itu saya belum boleh huraikan lagi. Saya tak mahu main ‘game’ fitnah di sini. Saya enggan bercakap benda yang tidak sepatutnya.
“Saya sendiri pun malu nak bercakap mengenai perkara itu kerana membabitkan aib rumah tangga, jadi tunggu perbicaraan nanti,” katanya.
Pada masa sama, Syamsul turut menolak dakwaan dia mengabaikan isteri pertamanya itu sepanjang empat tahun berdepan konflik.
“Bila saya abaikan dia? Adakah satu pengabaian kepada isteri kalau nafkah saya masih beri, sediakan tempat tinggal dan jaga makan serta minumnya.
“Bukannya saya halau dia keluar rumah, tetapi dia yang keluar dari rumah. Orang tanya kenapa saya tak nak ceraikan dia empat tahun lalu? Jawapan saya mudah saja kerana saya tidak mengabaikannya.
“Anda pun boleh tanya soalan sama kepada dia, kenapa tak minta cerai empat tahun dulu? Kenapa selepas saya berkahwin dan berpoligami baru nak bercerai, sebab masing-masing ada simpan perasaan sayang lagi,” katanya lagi.
Terdahulu proses Jawatankuasa Pendamai (JKP) membabitkan pasangan ini di Jabatan Agama Islam Wilayah Persekutuan (Jawi), di sini, hari ini, gagal mencari jalan penyelesaian apabila Puteri Sarah tetap dengan keputusan untuk bercerai. – KOSMO! ONLINE


Gadis langsing makan 3 kilogram nasi ayam
Oleh KOSMO!

24 Mac 2023, 4:27 pm
BANGKOK – Seorang gadis yang merupakan pelancong Taiwan dan memiliki tubuh langsing melengkapkan cabaran di sebuah restoran di Bangkok pada Rabu lalu dengan memakan tiga kilogram hidangan nasi ayam dalam tempoh kurang sejam, lapor portal berita Nation The Nation Thailand semalam.
Jai Wei Ku memakai pakaian seragam sekolah menengah Thailand semasa mengambil bahagian dalam cabaran makan nasi ayam gergasi di restoran Sri Leung Pochana.
Pelanggan yang berjaya menghabiskan hidangan 3 kilogram nasi ayam dalam masa kurang satu jam akan memakannya secara percuma, namun perlu membayar harga penuh iaitu 650 baht (RM84.35) jika gagal berbuat demikian.
Wei Ku menjadi pemenang ke-37 cabaran itu, demikian menurut catatan Facebook restoran berkenaan yang menyatakan bahawa dia menghabiskan makanan tersebut dalam masa cuma 35 minit.
“Gadis sekolah Taiwan, Jai Wei Ku mengambil masa 35 minit untuk selesai. Sangat comel,” kata penerangan gambar cabaran yang disiarkan di laman Facebook restoran itu.
Hidangan nasi ayam gergasi terdiri daripada 2 kilogram nasi dan dan 1 kilogram ayam yang boleh digoreng, dikukus atau dibakar dengan sup serta sos panas disertakan bersama. Hidangan itu cukup lapan orang yang kelaparan, demikian menurut laporan media Thailand.

Gadis itu yang juga seorang blogger makanan, memuat naik gambar dirinya di Instagram dengan memakai pakaian seragam pelajar Thailand iaitu trend fesyen popular bagi kebanyakan pelancong wanita China. – Agensi


Wanita maut kemalangan empat kenderaan
Oleh ZAKKINA WATI AHMAD TARMIZI

24 Mac 2023, 6:44 pm
SEREMBAN – Seorang wanita maut selepas kereta yang dinaikinya bersama lima ahli keluarganya terlibat dalam nahas empat kenderaan di Kilometer 15.1 Lebuh Raya Kajang-Seremban (Lekas) arah Selatan dekat Kampung Batang Benar di sini petang tadi.
Mangsa yang meninggal dunia dikenali sebagai, Noor Atika Zainal, 30, beralamat di Felda Temangau 4, Kemayan, Pahang.
Ketua Balai Bomba dan Penyelamat (BBP) Mantin, Penolong Penguasa Bomba, Priscilla Carol Thomas berkata, pihak bomba menerima panggilan kecemasan pada pukul 4.21 petang tadi melibatkan empat jenis kenderaan iaitu sebuah Toyota Wish, sebuah Perodua Myvi, sebuah lori treler dan sebuah lori pasir 10 tan.
“Terdapat enam orang mangsa yang berada di dalam kereta Toyota Wish termasuk seorang yang meninggal dunia. Lima yang lain termasuk seorang lelaki dewasa dan kanak-kanak berusia enam hingga sembilan tahun, semuanya mengalami kecederaan parah.
“Mayat mangsa yang maut telah diserahkan kepada pihak Kementerian Kesihatan dan dihantar ke Hospital Tuanku Ja’afar (HTJ) Seremban,” katanya ketika dihubungi.-KOSMO! ONLINE


Wanita kahwin abang ipar demi jaga anak saudara
Oleh KOSMO!

24 Mac 2023, 6:30 pm
JAKARTA – Sebuah klip video tular di media sosial Indonesia memaparkan perkahwinan seorang lelaki dengan adik iparnya sendiri, lapor portal berita Wolipop hari ini.
Kisah pasangan itu dimuat naik oleh seorang jurusolek bernama Fietry Kitty dalam akaun TikTok miliknya @fietrykitty.
“Anak saya adalah anak saudara saya. Suami saya adalah abang ipar saya,” demikian kapsyen video tersebut.
Berdasarkan rakaman tersebut, pengantin perempuan yang berbaju serba putih bergambar bersama pengantin lelaki yang memakai sut hitam. Kelihatan anak kepada lelaki tersebut turut berada di lokasi kejadian.
Wolipop kemudian menghubungi Fietry Kitty untuk mendapatkan maklumat lanjut mengenai kisah pasangan tersebut.
Menurut Fietry, lelaki itu berkahwin dengan adik iparnya selepas isterinya meninggal dunia.

Wanita itu menerima lamaran demi meneruskan perjuangan membesarkan anak kakaknya.
Majlis perkahwinan mereka dikatakan berlangsung pada 18 Mac lalu di kawasan berhampiran Jambatan Suramadu.
Tambah Fietry, keluarga dan tetamu jemputan yang hadir turut terharu apabila majlis resepsi berlangsung. – Agensi


Lelaki ditikam 33 kali dalam bas
Oleh KOSMO!

24 Mac 2023, 5:30 pm
WASHINGTON – Seorang lelaki di Amerika Syarikat (AS) yang mati akibat ditikam sebanyak 33 kali, bertindak menjerit untuk meminta pertolongan daripada pemandu bas, namun mangsa tidak dihiraukan, lapor akhbar New York Post semalam.
Aaron Cole, 59, didakwa membunuh Dominique Lucas, 30, pada 26 Februari lalu selepas pertengkaran tercetus di dalam bas yang dipandu di bandar raya Las Vegas, negeri Nevada.
Video kejadian yang ditayangkan kepada hakim Daerah Clark menunjukkan situasi di mana mangsa menjerit kepada Cole yang duduk di sebelahnya: “Saya tidak mengganggu anda.”
Beberapa saat kemudian, Cole dilihat mengeluarkan pisau dan menikam Lucas. Mangsa kemudian berlari dari tempat duduknya ke bahagian hadapan bas dan bergelut menolak pintu untuk keluar.
Akan tetapi, pemandu bas itu kelihatan terus memandu apabila Cole berjalan ke arah mangsa dan terus menikamnya. Serangan mengejutkan itu berlangsung selama empat minit dengan pintu bas dibuka dan ditutup seketika.
Pemandu bas kemudian dilihat mengaktifkan butang panik untuk meminta  bantuan dan bertanya sama ada Lucas mahu turun dari bas. Cole kemudian menikam mangsa sekali lagi.

Polis mendakwa serangan itu berlaku pada pukul 4.50 petang (waktu tempatan) dan bas itu berhenti lima minit kemudian.
Ketika polis tiba pada pukul 4.58 petang (waktu tempatan), hanya seorang penumpang dilihat membantu mangsa yang merangkak keluar dari bas sebelum meninggal dunia akibat kecederaannya.
Pemandu itu mendakwa dia menutup pintu bas untuk keselamatan mangsa dan penumpang lain.
Jurucakap syarikat Keolis yang mengendalikan bas itu berkata bahawa pintu perlu ditutup kerana risiko mangsa atau penumpang mengganggu lalu lintas. Bas itu berada di laluan alternatif pada hari kejadian dan dipandu di sebelah kiri jalan.
Berikutan penahanannya untuk insiden tersebut, Cole dibebaskan dengan hakim mengetepikan ikat jaminan AS$3,000 (RM13,279) yang diminta oleh pendakwa raya kerana menganggap Cole sebagai ‘risiko rendah’. – Agensi


‘Minta cerai bukan sebab nak harta sepencarian’
Oleh HANISAH SELAMAT

24 Mac 2023, 3:32 pm
KUALA LUMPUR – Pelakon Puteri Sarah Liyana menepis tanggapan segelintir pihak yang mendakwa tindakannya untuk bercerai adalah ingin mendapatkan harta sepencarian dengan suaminya, Syamsul Yusof.
Katanya, sepanjang tempoh ini, dia bekerja keras dengan mengambil tawaran berlakon dan projek sampingan bagi mencari pendapatan sendiri untuk menyara dua permata hati.
“Anak-anak adalah keutamaan saya. Orang luar semua boleh nampak selama ini saya keras demi mereka. Ini pun saya tidak cukup tidur kerana habis kerja penggambaran lewat malam tadi.
“Jadi takkanlah saya nak menuntut cerai semata-mata kerana harta. Apabila dia (Syamsul) memfailkan nusyuz, saya pula terus menuntut hadanah iaitu hak penjagaan anak-anak.
“Saya tidak tuntut harta pun, sebaliknya cuma menuntut hak penjagaan anak semata-mata. Jadi anda boleh tahu apakah keutamaan dan perkara nombor satu dalam hidup saya ketika ini.
“Ini kerana anak-anak sentiasa dengan saya dan kami tidak pernah berenggang,” kata Puteri Sarah ketika ditemui di Jabatan Agama Islam Wilayah Persekutuan (Jawi), di sini, pagi tadi.

Pelakon itu hadir ke Jawi bagi menghadiri sesi Jawatan Kuasa Pendamai (JKP) dengan suaminya, namun proses tersebut gagal menemui jalan penyelesaian.
Puteri Sarah ditemani adiknya, Puteri Sofea, manakala Syamsul pula membawa sepupunya bagi proses rundingan yang berjalan lebih dua jam itu.
Terdahulu pada 7 Mac lalu, mereka diperintahkan Mahkamah Rendah Syariah Kuala Lumpur supaya melantik wakil Jawatankuasa Pendamai (JKP) dalam kes permohonan perceraian mereka selepas Syamsul enggan melafazkan talak.
Syamsul berkahwin dengan Puteri Sarah pada 8 Mac 2014 dan dikurniakan dua cahaya mata, Syaikhul Islam, 6, dan Sumayyah. 4.
Pada 6 Januari 2023, anak kepada Datuk Yusof Haslam itu mengumumkan bernikah lagi satu dengan Ira Kazar di Thailand dan perkahwinan mereka didaftarkan di Malaysia pada 20 Januari 2023.
Sebelum itu, kemelut rumah tangga Syamsul dan Puteri Sarah menjadi perhatian ramai sejak pertengahan tahun lalu apabila aktres itu mendedahkan kehadiran ‘orang ketiga’ iaitu Ira. – KOSMO! ONLINE


Jadi penyatuan cinta, Awal buka kedai kopi sendiri
Oleh NUR AL-FAIRUZA SYARFA NOR SAIDI

24 Mac 2023, 2:45 pm
SHAH ALAM – Selepas sekian lama, impian pengacara Awal Ashaari untuk membuka sebuah kedai kopi sendiri akhirnya terlaksana apatah lagi hasrat tersebut berkaitan dengan kisah penyatuan cinta bersama isterinya, Scha Alyahya.
Kongsi Awal, 41, dia dan Scha sememangnya penggemar kopi dan sewaktu masih bergelar pasangan kekasih, mereka selalu meluangkan masa bertemu di sebuah kedai kopi di Bangsar.
“Saya dan Scha memang penggemar kopi. Jika mahu throwback kisah percintaan, kami selalu dating (temu janji) di sebuah kedai di Bangsar.
“Malah setiap kali melancong ke luar negara, perkara pertama yang kami cari adalah kedai kopi kerana mahu rasa kelainan di setiap lokasi.
“Hari ini, saya sangat terharu kerana impian yang sudah lama tunggu akhirnya menjadi kenyataan dan segala proses berjalan dengan pantas,” katanya ketika ditemui pada majlis pembukaan cawangan pertama kedai kopi miliknya, The Great Coffee Club, Seksyen 13, Shah Alam, baru-baru ini.
Sementara itu bercakap mengenai lokasi pembukaan kedai kopi tersebut, Awal berkata, Shah Alam sesuai dengan target pasaran dan selain kawasan yang agak strategik.

“Saya memilih Shah Alam kerana lokasinya yang dekat dengan beberapa buah universiti.
“Kalau kita lihat tidak banyak kafe atau kedai kopi yang seumpama The Great Coffee Club. Jadi, sebagai permulaan saya memilih Shah Alam.
“Kedai kopi ini juga sesuai untuk pelajar-pelajar datang bersantai. Disebabkan itulah rekaannya sangat dekat dengan jiwa muda,” ujarnya.
Bagi Awal, pelancaran yang dibuat sehari sebelum berpuasa (Rabu lalu) kerana mahu memperkenalkan tempat lepak santai kepada pelanggan yang ingin moreh selepas solat tarawih.
“Kami akan buka sepanjang Ramadan juga dan sebab saya tergesa-gesa membuat pelancaran satu hari sebelum berpuasa kerana mahu target orang datang moreh di sini.
“Selepas orang menghabiskan solat tarawih pasti mereka mahu cari tempat lepak jadi kami cuba tutup lambat pada bulan Ramadan ini,” jelas pelakon dan pengacara itu.
Selain kopi, istimewanya di The Great Coffee Club mempunyai air coklat yang rasanya hanya boleh didapati di Perancis, London dan Shah Alam.
The Great Coffee Club akan beroperasi sepanjang Ramadan bermula pukul empat petang sehingga 12 tengah malam di Menara U, Seksyen 13, Shah Alam. – KOSMO! ONLINE


Mahkamah: Bicara saman fitnah Ahmad Zahid terhadap Dr. Mahathir 6 November
Oleh NORLIZAH ABAS

24 Mac 2023, 2:42 pm
KUALA LUMPUR – Mahkamah Tinggi di sini menetapkan 6 November ini bagi mendengar kes saman fitnah Datuk Seri Ahmad Zahid Hamidi terhadap Tun Dr. Mahathir Mohamad berhubung dakwaan menggunakan kedudukan bagi mempengaruhi bekas Perdana Menteri itu untuk mencampuri urusan perbicaraan kes jenayahnya.
Perbicaraan itu akan didengar di hadapan Hakim Datuk Rozana Ali Yusoff selama empat hari sehingga 9 November ini.
Perkara itu dimaklumkan kepada wakil media oleh peguam Mior Nor Haidir Suhaimi yang mewakili Dr. Mahathir selepas sesi pengurusan kes hari ini yang dijalankan di hadapan Timbalan Pendaftar Nor Afidah Idris.
Mahkamah turut menetapkan tarikh pengurusan kes selanjutnya sebelum perbicaraan iaitu pada 14 April ini.
Prosiding hari ini yang dijalankan secara Zoom, turut dihadiri peguam Intan Hanis Afiqah Razali yang mewakili Ahmad Zahid selaku plaintif.
Ahmad Zahid, 69, memfailkan saman fitnah terhadap Dr Mahathir, 98, pada 20 April 2022 atas dakwaan beliau difitnah pada Majlis Pelancaran Aspirasi Parti Pejuang (Pejuang) sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Februari 2022.

Kata Ahmad Zahid, Dr. Mahathir memfitnah bahawa beliau pernah hadir di rumahnya bersama beberapa individu lain bagi mendapatkan bantuan untuk menyelesaikan kes mahkamah yang dihadapinya.
Ahli Parlimen Bagan Datuk itu mendakwa, kenyataan fitnah itu antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan.
Kata Ahmad Zahid, ia juga bermaksud beliau menggunakan kedudukannya untuk mempengaruhi Dr. Mahathir bagi mencampuri urusan perbicaraan jenayah dan siasatan yang dijalankan oleh agensi penguatkuasaan terhadapnya. – KOSMO! ONLINE


Ular sawa batik baham burung puyuh dalam reban ditangkap
Oleh ROSLIZA MOHAMED

24 Mac 2023, 3:53 pm
KOTA BHARU – Seorang lelaki terkejut melihat seekor ular sawa batik sepanjang dua meter berada dalam keadaan melingkar kekenyangan selepas membaham empat ekor burung buruh miliknya di dalam reban di Kampung Paloh Rambai di sini hari ini.
Jurucakap Angkatan Pertahanan Awam Malaysia (APM) Kota Bharu berkata, kejadian disedari pemilik haiwan itu yang berusia 32 tahun kira-kira pukul 8.15 pagi.
Menurutnya, lelaki itu pada awalnya pergi ke reban yang terletak di tepi rumah untuk mengambil telur burung puyuh.
“Dia terkejut melihat seekor ular sawa batik seberat lima kilogram berada di dalam reban yang menempatkan 11 ekor buruh puyuh. Pemeriksaan mendapati, empat ekor daripadanya sudah dibaham reptilia berkenaan.
“Lelaki itu terus menghubungi talian kecemasan sebelum seorang pegawai dan lima anggota APM tiba di kawasan rumah tersebut,” katanya ketika dihubungi Kosmo! hari ini.
Menurutnya, anggota APM mengambil masa selama lima minit untuk menangkap ular itu.

Tambahnya, pemilik reban buruh puyuh itu memaklumkan bahawa ia merupakan kejadian pertama haiwan peliharaannya dibaham ular. – KOSMO! ONLINE


‘Mak cik maskot’ terharu terima motosikal daripada Ebit Lew
Oleh KOSMO!

24 Mac 2023, 4:08 pm
PETALING JAYA – Pendakwah bebas dan aktivis masyarakat terkenal, Ebit Lew menyentuh hati ramai pihak apabila menghadiahkan sebuah motosikal buat ‘mak cik maskot’.
Menerusi perkongsian Ebit di akaun Facebooknya, mak cik tersebut difahamkan tidak mempunyai kenderaan untuk keluar mencari rezeki.
“Sebak rasa masa terbaca kisah mak cik berusia 66 tahun ni yang waktu malam mencari rezeki dengan menjadi maskot.
“Hidup berdua dengan suami tiada anak. Tiada kenderaan kereta atau motor. Naik Transit Aliran Ringan (LRT) untuk bergerak kemana-mana. Sampai lewat malam di Uptown Danau Kota.
“Hadiahkan motor untuk mak cik ni. Mak cik gembira. Katanya tak pernah dapat hadiah begini,” tulisnya.
Tambah Ebit, dia juga turut mendoakan agar mak cik yang bersikap lembut dan baik ini sentiasa dibawah peliharaan Allah.

Terdahulu Kosmo! melaporkan mak cik berkenaan mencari rezeki dengan memakai ‘maskot’ bagi menghiburkan orang ramai di Bazar Malam Wangsa Maju.
Kelihatan sesekali warga emas terbabit keletihan dan membuka ‘maskot’ dipakainya untuk menghirup udara segar ketika dalam kepayahan mencari rezeki. – KOSMO! ONLINE


Ibu rayu anak pulang, merajuk ditegur main telefon
Oleh AMRAN MULUP

24 Mac 2023, 2:52 pm
JASIN – Seorang ibu mengharapkan anak sulungnya, Aliah Qistina Budiyanto, 16, yang dilaporkan hilang dari rumah di Taman Maju di sini sejak 17 Mac lalu agar pulang semula ke pangkuan keluarga dalam keadaan selamat.
Noor Fatimahtul Zaharah Talib, 40, berkata, sudah hampir seminggu anaknya yang belajar di tingkatan empat Sekolah Menengah Kebangsaan (SMK) Iskandar Shah di sini menghilangkan diri selepas ditegur menggunakan telefon bimbit terlalu lama.
Menurutnya, laporan telah pun dibuat di Ibu Pejabat Polis Daerah (IPD) Jasin, namun sehingga kini usaha menjejaki Aliah Qistina gagal menemukan sebarang petanda positif.
“Segala usaha kami sekeluarga tidak menampakkan sebarang tanda-tanda positif Aliah Qistina akan ditemui termasuklah menjejaki menggunakan aplikasi WhatsApp, Facebook, menampal poster di setiap stesen minyak dan kedai serbaneka 7-Eleven di pekan Jasin.
“Sebelum dia menghilangkan diri, saya ada tegurnya kerana menggunakan telefon bimbit terlalu lama, tetapi dia menjadi agresif serta meninggikan suara. Selepas dia minta maaf,” ujarnya ketika ditemui pemberita di Taman Maju di sini, semalam.
Mengulas lanjut dia memberitahu, kehilangan anaknya itu hanya disedari kira-kira pukul 12 tengah malam selepas melihat pintu dapur rumahnya terbuka luas, manakala pintu hadapan tidak berkunci.

Noor Fatimahtul menunjukkan gambar Aliah yang tidak pulang ke rumah sejak 17 Mac lalu. – Foto oleh AMRAN MULUP / KOSMO!
“Saya tinjau melihat keliling rumah dan mendapati anak saya tidak ada di bilik tidurnya selepas puas dipanggil berkali-kali.
“Bimbang dengan keselamatan Aliah, saya dan suaminya masing-masing keluar menaiki kereta serta motosikal untuk mencari di sekitar Taman Maju, namun tidak jumpa, rakan-rakan sekolahnya juga tidak tahu,” katanya.
Ujarnya, dia meminta bantuan orang ramai yang mempunyai maklumat atau melihat anaknya untuk menghubungi di talian 011-2709 9060. – KOSMO! ONLINE


Anwar seru ‘kepala’ industri perniagaan Arab Saudi melabur di Malaysia
Oleh NURUL IZZATI ZAINI

24 Mac 2023, 3:02 pm
PETALING JAYA – Perdana Menteri, Datuk Seri Anwar Ibrahim menyeru ‘kepala’ industri perniagaan yang terlibat dalam sektor perdagangan serta pelbagai sektor strategik Arab Saudi untuk melabur ke Malaysia.
Menerusi hantaran di akaun Facebooknya, Anwar berkata, kerajaan juga akan komited untuk memudahkan setiap urusan kerjasama dan pelaburan antara dua negara ini.
“Sekali lagi saya menyeru mereka untuk melabur di negara kita serta menjalinkan kerjasama dengan syarikat di Malaysia dan kerajaan komited untuk memudahkan setiap urusan ini.
“Saya juga galakkan mereka untuk melabur dalam bidang yang menjadi keutamaan Malaysia iaitu teknologi digital, sekuriti makanan dan infrastruktur. Semoga usaha ini dapat perkukuhkan lagi kerjasama Malaysia dan Arab Saudi,” katanya.
Terdahulu, Anwar yang juga Menteri Kewangan selamat tiba di negara Timur Tengah itu pada Rabu lalu sekitar pukul 6.40 pagi waktu tempatan bagi memulakan lawatan rasmi.
Lawatan rasmi yang berlangsung selama tiga hari itu akan memberi peluang untuk kedua-dua negara membincangkan isu dan kerjasama sedia ada.

Pada 2022, Arab Saudi merupakan rakan dagang terbesar, destinasi eksport ketiga terbesar dan sumber import terbesar di rantau Asia Barat, dengan jumlah dagangan dua hala berjumlah RM45.52 bilion (ASD10.26 bilion), meningkat sebanyak 159.2 peratus berbanding tahun sebelumnya.
Daripada jumlah itu, eksport ke Arab Saudi meningkat sebanyak 43.8 peratus berjumlah RM7.28 bilion (ASD1.66 bilion), manakala jumlah import dari Arab Saudi mencatat peningkatan sebanyak 205.8 peratus berjumlah RM38.24 bilion (ASD8.60 bilion). – KOSMO! ONLINE


10 negeri dijangka hujan lebat petang ini
Oleh TUAN NURHIDAYAH TUAN AB.GHANI

24 Mac 2023, 3:48 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, angin kencang dan hujan lebat terhadap 10 negeri sehingga pukul 5 petang ini.
MetMalaysia menerusi laman Facebooknya berkata, ribut petir dijangka di seluruh Wilayah Persekutuan Kuala Lumpur, Melaka dan Wilayah Persekutuan Labuan.
Katanya, angin kencang dijangka bagi negeri Perak (Kuala Kangsar, Kinta, Perak Tengah, Kampar, Batang Padang dan Muallim) dan Pahang (Tanah Tinggi Cameron, Raub, Jerantut, Bentong, Maran, Pekan dan Rompin).
Seterusnya, hujan lebat diramal berlaku di Selangor (Hulu Selangor, Gombak dan Hulu Langat), manakala Negeri Sembilan (Jelebu, Seremban, Kuala Pilah dan Rembau)
Cuaca sama turut diramal melanda negeri Johor (Tangkak, Segamat, Muar, Batu Pahat, Kluang, Mersing dan Kota Tinggi).
Bagi Sarawak, kawasan yang terjejas adalah di sekitar Kuching, Serian (Serian), Samarahan, Sarikei (Meradong), Sibu (Sibu), Mukah, Kapit (Belaga), Bintulu, Miri (Miri dan Marudi) dan Limbang.

Sementara di Sabah pula adalah di kawasan Pedalaman (Kuala Penyu dan Beaufort), Pantai Barat (Papar, Putatan dan Penampang), Tawau (Tawau dan Lahad Datu) dan Sandakan. – KOSMO! ONLINE


10 PATI ditahan tengah laut, bawa wang tunai RM16,594
Oleh DIYANATUL ATIQAH ZAKARYA

24 Mac 2023, 4:03 pm
MELAKA – Angkatan Tentera Malaysia (ATM) menahan 10 pendatang asing tanpa izin (PATI) dipercayai warga Indonesia yang cuba menyusup masuk melalui perairan negara, semalam.
Markas Divisyen Ketiga Infantri Malaysia menerusi satu kenyataan memaklumkan, kesemua warga asing berusia antara 12 sehingga 43 tahun itu ditahan dalam Op Merpati I Kawasan Tanggungjawab Operasi (KTJ) Briged Ketujuh Infantri Malaysia (7 Briged).
Katanya, pergerakan kumpulan itu dikesan menerusi Radar Gempita 8X8 dan ditahan Trup Pengawasan Kedua Kor Armor Diraja (2 KAD) pada pukul 12.50 tengah malam.
“Rejimen 2 KAD yang dipertanggungjawabkan melaksanakan Op Merpati I bermula 19 Mac lalu sehingga 19 Mei 2023 ini telah berjaya menghidu kehadiran PATI berkenaan.
“Sembilan daripada yang ditahan tidak memiliki dokumen perjalanan yang sah dan mereka seterusnya di bawa ke Balai Polis Bayu Damai, Johor untuk menjalani saringan Covid-19 di Klinik Kesihatan Sungai Rengit,” katanya.
Tambahnya, kesemua PATI yang didapati negatif Covid-19 ini telah diserahkan kepada pihak Jabatan Imigresen Malaysia Johor Bahru pada pukul 11 pagi semalam.

“Dalam penahanan itu, pasukan turut merampas wang tunai berjumlah RM16,594.20 dan 14 buah telefon bimbit yang terdiri daripada pelbagai jenama.
“Ketumbukan 3 Divisyen akan terus komited memperkasakan kawalan keselamatan di sempadan negara melalui pemantauan serta penguatkuasaan bagi memastikan jenayah rentas sempadan dapat dikekang demi kedaulatan negara,” katanya. – KOSMO! ONLINE


Mahkamah: Peniaga dalam talian didakwa tipu jual beli kenderaan
Oleh NUZULSHAM SHAMSUDDIN

24 Mac 2023, 3:47 pm
KUALA LUMPUR – Seorang peniaga dalam talian mengaku tidak bersalah di tiga Mahkamah Majistret di sini hari ini atas pertuduhan memperdayakan tiga peniaga lain dalam urusan jual beli kenderaan melibatkan deposit RM30,000 tahun lalu.
Chuan Kian Voon, 46, membuat pengakuan tidak bersalah itu selepas semua pertuduhan dibaca di hadapan Majistret Atiqah Mohamed @ Mohamad Saim, Nadia Othman dan Noorelynna Hanim Abd Halim.
Mengikut pertuduhan, lelaki itu didakwa menipu seorang lelaki dan dua wanita berusia di antara 30 dan 55 tahun dengan memperdayakan mereka dalam urusan jual beli kenderaan jenis Mercedes GLA 250, Porche Macan dan Honda Civic dengan deposit berjumlah RM30,200.
Tertuduh dengan curangnya mendorong kesemua mangsa menyerahkan wang ke beberapa akaun bank milik pihak lain, termasuk secara tunai yang mana mereka tidak akan menyerahkan wang tersebut sekiranya tidak diperdayakan sedemikian.
Kesalahan didakwa dilakukan di sebuah pasaraya di Cheras, pada bulan Jun dan 12 Disember 2022.
Justeru pertuduhan dikemukakan mengikut Seksyen 420 Kanun Keseksaan yang membawa hukuman penjara tidak kurang setahun dan tidak lebih 10 tahun dan sebatan serta boleh juga dikenakan denda, jika sabit kesalahan.

Pendakwaan dikendalikan oleh Timbalan Pendakwa Raya Nur Hafiezah Mohamed Fauzi manakala tertuduh diwakili peguam, Muhammad Amirul Mukminin Mohd Sufian.
Mahkamah kemudiannya membenarkan Kian Voon diikat jamin sebanyak RM14,000 dengan seorang penjamin.
Tertuduh juga dikehendaki melaporkan diri di balai polis terdekat setiap bulan.
Atiqah menetapkan kes disebut pada 9 Mei manakala Nadia dan Noorelynna Hanim menetapkan kes di hadapan mereka disebut pada 16 Mei depan. – KOSMO! ONLINE


Purata harga ayam standard meningkat RM10.33 sekilogram
Oleh MOHD RIDZAUDDIN ROSLAN

24 Mac 2023, 2:05 pm
PUTRAJAYA – Purata harga ayam standard pada bulan Februari 2023 meningkat kepada RM10.33 sekilogram berbanding RM9.46 pada Februari 2022.
Ketua Perangkawan Malaysia, Datuk Seri Mohd. Uzir Mahidin berkata, selain itu, purata harga bahan mentah itu di Semenanjung Malaysia adalah sebanyak RM9.76 sekilogram berbanding RM8.94 sekilogram pada Februari 2022 di mana melebihi paras harga kawalan ditetapkan kerajaan iaitu RM9.40.
“Selain itu, peningkatan pada subkumpulan itu turut didorong oleh peningkatan daging babi (31.8 peratus) dan itik (10.5 peratus).
“Secara bulanan, daging segar meningkat sebanyak 0.5 peratus disumbangkan oleh peningkatan daging babi yang mencatatkan kenaikan 2.4 peratus, diikuti daging ayam dan itik di mana masing-masing meningkat sebanyak 0.4 peratus,” katanya dalam satu kenyataan akhbar berkenaan Indeks Harga Pengguna (IHP) Februari 2023 yang dikeluarkan hari ini.
Katanya, peningkatan dua digit daging babi yang berterusan sejak 2022 adalah disebabkan oleh kekurangan bekalan susulan Demam Babi Afrika yang melanda beberapa negeri.
“Bagaimanapun, daging lembu mencatatkan penurunan sebanyak negatif 0.1 peratus,” katanya.

Pada masa sama, katanya, hujan lebat berterusan sejak akhir Disember 2022 hingga Februari 2023 di beberapa negeri telah mendorong kepada kenaikan harga makanan terutamanya sayur-sayuran.
“Kesan daripada perubahan monsun itu, inflasi bagi subkumpulan sayur-sayuran telah mencatatkan peningkatan ketara kepada 5.8 peratus berbanding 1 peratus pada Januari 2023.
“Secara bulanan, sayur-sayuran merekodkan peningkatan sebanyak 2.8 peratus berbanding 0.7 peratus pada Januari 2023.
“Antara sayur-sayuran mencatatkan kenaikan tahun ke tahun adalah timun (24.8 peratus) dengan purata harga RM5.20 sekilogram serta bendi (19 peratus) dengan purata harga RM11.66 sekilogram,” katanya.
Jelasnya, kenaikan juga dicatatkan bagi tomato iaitu peningkatan sebanyak 17.1 peratus dengan purata harga RM8.73 sekilogram. – KOSMO! ONLINE